open-index/open-wikipedia-markdown huggingface dataset:
စလင်းမင်းသားကြီး မောင်အို

**စလင်းမင်းသားကြီး မောင်အို**ဆိုသည်မှာ စစ်ကိုင်းမင်း၏ မိဖုရားခေါင်ကြီး ရှင်မင်းနု (နန်းမတော်မယ်နု)ရဲ့ အစ်ကို ဖြစ်သည်။ စလင်းမြို့ကို စားရ၍ စလင်းမင်းသားကြီးဟု ခေါ်တွင်လေသည်။

မောင်အိုကို ထောင်သင်းမှူး သီဟကျော်စွာ ဦးလှုပ်နှင့် ဒေါ်ငယ်တို့ စုံဖက်ရာကနေ မွေးဖွားခဲ့သည်။ မောင်အိုသည် ဖလံခုံရွာအနီး မြင်းပေါက်ရွာသူ မမင်းသာနှင့် လက်ဆက်သည်။ ထို့နောက် သမီးတော်နှစ်ပါး ဖွားမြင်သည်။ သမီးတော်အကြီး သီရိသုကလျာသည် အမြင့်မြို့ကို စားရပြီး သမီးတော်ငယ် သီရိသုတရတနာသည် စကုမြို့ကို စားရသည်။

စစ်ကိုင်းမင်း နန်းတက်လာသောအခါ ညီတော်အရင်း သရက်မြို့စားကို သာယာဝတီမြို့စား ပေးပြီးမင်းသားကြီး အရာထားသလို၊ ယောက်ဖတော် မောင်အိုကိုလည်း သတိုးဓမ္မရာဇာဘွဲ့ အပ်နှင်းပြီး စလင်းမြို့ကို စားစေခဲ့သည်။ မြန်မာဘုရင် အဆက်ဆက်၌ စလင်းမြို့စား နေရာတွင် တော်ယုံလူကို ခန့်လေ့မရှိ။ နိုင်ငံတော်အတွက် အရေးပါသော စလင်းနယ်ကို ဘုရင်က အလေးထားရသည့် ပုဂ္ဂိုလ်များကိုသာ ခန့်အပ်လေ့ ရှိသည်ဟု သိရသည်။

စစ်ကိုင်းမင်းလက်ထက် အင်းဝနန်းတွင်း ရောက်ရှိခဲ့သော နိုင်ငံခြားကုန်သည် အိတ်ချ်ဂေါ်ဂျာ၏ မှတ်တမ်းတွင် 
::: မိဖုရားခေါင်ကြီး၏ မောင်တော် မောင်အို ဆိုသူသည် မင်းသားကြီးဘွဲ့ကို ခံယူကာ ထိုဂိုဏ်းကို ခေါင်းဆောင်လေသည်။ ဆိုးချင်တိုင်းဆိုး၍ ပွေချင်တိုင်း ပွေသူဖြစ်သည်။ သူသည် မာနလည်းကြီးသည်။ ခက်လည်း ခက်ထန်သည်။ ရက်လည်းရက်စက်သည်။ လက်စားချေလိုသော စိတ်ထားလည်း ရှိသည်။ ရာထူးရာခံ လိုချင်လျှင် မင်းသားကြီးကို လက်ဆောင်ထိုးပါက လွယ်လွယ်ရနိုင်သည်ဟု ဆို၏။ မင်းသားကြီးသည် ဤနည်းအားဖြင့် စီးပွားဖြစ်ထွန်းနေပုံ ရသည်။ တိုင်းသူပြည်သားတို့သည် သူကို မုန်းလည်းမုန်းကြသည်။ ကြောက်လည်းကြောက်ကြသည်။ ထီးနန်းအရိုက်အရာကို ဆက်ခံရန် ကြိတ်ကြံနေသော ထိုမင်းသား၏ အကြံအစည်ကို လုပ်ရည်၊ကြံရည် မရှိသော ဘုရင်မှတစ်ပါး တစ်တိုင်းပြည်လုံး သိကြပြောဆိုနေကြသည်။ 

ဟု ဖော်ပြပါရှိသည်။ 

စလင်းမင်းသားကြီးမောင်အို နှင့် ပထမကျော်ဝိနိစ္ဆယကိစ္စ

 စစ်ကိုင်းမင်း၏ ညီတော် သာယာ၀တီမင်းနှင့် မိဖုရားခေါင်း နန်းမတော် မယ်နု၏မောင် မင်းသားကြီး ဦးအိုတို့ နှစ်ယောက်ကြား အားပြိုင်ရာမှ ပေါ်ပေါက်လာသည့် ပြဿနာဖြစ်သည်။ ထိုအချိန်က ပထမကျော်ဘွဲ့သည် ရဟန်းသာမဏေများအကြားနှင့် နန်းတော်တွင် အရေးပါသော ဘာသာရေးဘွဲ့ဖြစ်ခဲ့သည်။

 သာယာဝတီမင်းသား သူကိုးကွယ်သည့် ကျောင်းနှင့် ဦးအိုကိုးကွယ်သည့်ကျောင်းမှာ အပြိုင်အဆိုင်ဖြစ်ခဲ့ကြ၏။

 ထို အခြေအနေတွင် ဦးအို ကိုးကွယ်သည့် ကျောင်းမှာ ပထမကျော်ထွက်မည့် အလားအလား မရှိဘဲ သာယာဝတီမင်းသား ကိုးကွယ်သည့် ကျောင်းမှာ ပထမကျော်ဘွဲ့ရရန် သေချာနေသော စာသင်သားရဟန်းတစ်ပါးရှိနေသည်​။ 

ထိုစာသင်သားရဟန်းကို ဦးအိုက မက်လုံးများပေးကာ ယင်းကိုးကွယ်သည့်ကျောင်းသို့ ပင့်ဆောင်သွားရာမှ ရှင်ဘုရင်အထိ ပေါက်ကြားသွားခဲ​့ပြီး ပြဿနာဖြစ်ပေါ်ခဲ့သည်။

ထိုအရေးကို ဆရာတော်ဦးဗုဓ်မှကြားဝင်ဖြေရှင်းပေးခဲ့ပြီး..စာဖြေဆိုမည့်ရဟန်းကို စာဖြေဆိုခွင့်ပိတ်ကာ နယ်သို့ပြန်စေခဲ့၏။

## ကိုးကား
ညောင်ဦးကမ်းပါးပြို၊ စမ္ပာနဂိုရ်က နွားမပေါင်ကျိုး

**ညောင်ဦးကမ်းပါးပြို၊ စမ္ပာနဂိုရ်က နွားမပေါင်ကျိုး** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
ညောင်ဦး ကမ်းပါးပြိုသောကြောင့် စမ္ပာနဂိုရ်က နွားမပေါင်ကျိုးရသည်ဟု မဆီမဆိုင် ယိုးမယ်ဖွဲ့ ပြောဆိုသကဲ့သို့ အဆက်အစပ်မရှိသော ဖြစ်ရပ်တစ်ခုကို မဆီမဆိုင် ယိုးမယ်ဖွဲ့ ပြောဆိုသည်။ 

## မူလရင်းမြစ်
*"သူတို့ဘယ်လို တိုက်တိုက်၊ ဘယ်တော့မှ ပြီးပြီး ကိုယ့်စီးပွား ကိုယ့်အလုပ်တွေ အပျက်စေနဲ့။ **ညောင်ဦးကမ်းပါးပြို၊ စမ္ပာနဂိုရ်က နွားမပေါင်ကျိုး**မဖြစ်စေနဲ့။" [၁၃၁၀] ဒီးဒုတ်၊ ၂၁၊ ၄၇။ ၁၉။

## ကျမ်းကိုး
ဇူတိုးပီးယား

**ဇူတိုးပီးယား** () သည် ၂၀၁၆ ခုနှစ်က ထုတ်လုပ်သော အမေရိကန် အန်နီမေရှင်းဇာတ်လမ်းဖြစ်သည်။ ဤဇာတ်လမ်းမှာ မတူညီသော သဘာဝများရှိသည့် ယုန်တစ်ကောင်နှင့် မြေခွေးတို့အကြောင်း အဓိကထား ရိုက်ကူးထားသည်။

## အကျဉ်းချုပ် 
သတ္တဝါများ နေထိုင်ရာ ကမ္ဘာကြီးတွင် ဘန်နီဘောရိုးဟူသော ရွာလေးမှ ဂျူဒီဟော့ဟူသော ယုန်မလေးသည် ရဲတစ်ယောက်ဖြစ်ရန် ငယ်စဉ်ကပင် အိပ်မက် မက်ခဲ့သည်။ အတိုက်အခိုက်များအကြားမှ ဇူတိုးပီးယားမြို့တော်ရှိ ZPD တွင် ရဲတစ်ယောက်ဖြစ်လာခဲ့သော်လည်း ရဲချုပ်ဘိုဂိုမှ လမ်းပါကင် တာဝန်ကျရဲတစ်ယောက်အဖြစ်သာ တာဝန်ပေးခဲ့သည်။ ပထမဆုံး တာဝန်ထမ်းဆောင်သည့်နေ့တွင် လိမ်ညာတတ်သည့် မြေခွေး နစ် ၏လိမ်လည်ခြင်းကို ခံခဲ့ရသည်။

နောက်နေ့တွင် သူ၏ပါကင်တာဝန်များကို ထားခဲ့ပြီး နှင်းပွသီးများခိုးသွားသော မြွေပါကို ဖမ်းဆီးခဲ့သည်။ ထို့အတွက် ရဲချုပ်ဘိုဂို၏ ကြိမ်းမောင်းခြင်းကို ခံခဲ့ရသည်။ ထိုစဉ် နို့တိုက်သတ္တဝါ ၁၄ ကောင် ပျောက်ဆုံးသောအမှုတွင် ပါဝင်သော ခင်ပွန်းပျောက်ဆုံး၍ လာရောက်တိုင်တန်းသည့် မစ္စ အော်တန်တိုမှာ ရုံးခန်းသို့ ဇွတ်ဝင်လာပြီး ထပ်မံရှာဖွေပေးရန် တောင်းဆိုသဖြင့် ဂျူဒီမှ အာမခံလိုက်သည်။ ဒုတိယမြို့တော်ဝန်မှာလည်း ရောက်ရှိလာသဖြင့် ဂျူဒီအား ဒေါသထွက်နေသော ရဲချုပ်မှာ ဂျူဒီအား အချိန် ၄၈ နာရီပေးပြီး အမှုလိုက်ခိုင်းသည်။ အမှုမလိုက်နိုင်လျှင် အလုပ်ထွက်ရန် ပြောခဲ့သည်။

အမှုလိုက်ရန်စုံစမ်းရင်း နစ်ကို အခွန်ရှောင်မှုဖြင့် အကြပ်ကိုင်ကာ သူ၏အမှုတွင် ကူညီစေခဲ့သည်။ နောက်တွင် နစ်မှာ ဂျူဒီကိုစိတ်ရင်းဖြင့် ကူညီလာပြီး သူ၏နောက်ကြောင်းများကိုလည်း ပြောပြခဲ့သည်။

ဒုတိယမြို့တော်ဝန်မှ သူတို့ကို မြို့တော်လမ်းကြောင်း စီစီတီဗွီများကိုကြည့်ခွင့်ပေးခဲ့ရာမှ နေရာတစ်ခုကို ခြေရာခံမိခဲ့သည်။ ထိုနေရာသို့ခိုးဝင်ပြီးနောက် စိတ်ရိုင်းဝင်နေသော နို့တိုက်သတ္တဝါ ၁၄ ကောင်နှင့် နောက်ဆုံးလွတ်သွားသော ၁ ကောင်ကိုပါ တွေ့ခဲ့သည်။ ထိုစဉ် မြို့တော်ဝန်လိုင်းယွန်းဟတ် ရောက်ရှိလာ၍ သူတို့နှစ်ဦးမှာ ဗွီဒီယိုခိုးရိုက်ထားလိုက်သည်။ နောက်ဆုံးတွင် ရဲများဖြင့် မြို့တော်ဝန်ကို ဖမ်းဆီးလိုက်ကြသည်။ ဒုတိယမြို့တော်ဝန် ဘယ်ဝဲသာမှာ မြို့တော်ဝန် ဖြစ်လာသည်။

နစ်မှာဂျူဒီနှင့် ZPD တွင် သူနှင့်အတူတူ တာဝန်ထမ်းဆောင်ရန် ဖြစ်လာသည်။ သို့သော် သတင်းစာရှင်းလင်းပွဲတွင် ဂျူဒီမှာ သားရဲများသည် စိတ်ရိုင်းဝင်လာနိုင်ကြောင်း ပြောကြားခဲ့၍ နစ်မှာ သူ့ကိုစွန့်ခွာသွားသည်။ မြို့တော်တွင်လည်း သားရဲများနှင့် သတ္တဝါငယ်များအကြား ကြောက်စိတ်ဝင်လာကြသည်။ ဂျူဒီမှာလည်း ရဲအဖြစ်မှ ထွက်ခဲ့သည်။

ဘန်နီဘောရိုးတွင် သူ၏စိုက်ခင်း၌ နှင်းပွသီးများအကြောင်း စဉ်းစားမိကာ နစ်ဆီပြန်သွားပြီး နှင်းပွသီးများ ခိုးသွားသောမြွေပါကို ရှာဖွေကြသည်။ ထိုမှတစ်ဆင့် ရထားတွဲတစ်ခုပေါ်ရှိ ဓာတ်ခွဲခန်းတစ်ခုတွင် ထိုအသီးများဖြင့် ပစ်ကာ သားရဲများကို စိတ်ရိုင်းဝင်သွားစေကြောင်းကို သိရှိခဲ့ရသည်။

ထိုရထားတွဲကို မောင်းပြေးရင်း ရထားမှောက်ကာ နှင်းပွသီးများပါသော သေတ္တာဖြင့် ထွက်ပြေးရင်း သဘာဝသမိုင်းပြတိုက်သို့ ရောက်ရှိသွားသည်။ ထို့နောက် ဘယ်ဝဲသာ ရောက်ရှိလာပြီး သူတို့ကိုလိုက်ဖမ်း၍ ပြေးရာ သေတ္တာကို ဘယ်ဝဲသာရသွားသည်။ ဘယ်ဝဲသာမှ နစ်အား နှင်းပွသီးသေနတ်ဖြင့် ပစ်လိုက်သော်လည်း သေနတ်ထဲတွင် ဘလူးဘယ်ရီသီးများ ဖြစ်နေသည်။ ထို့နောက် ရဲချုပ်နှင့်တကွ ရဲများရောက်လာပြီး အဓိကတရားခံ မေဝဲသာကို ဖမ်းဆီးလိုက်သည်။

ယခင်မြို့တော်ဝန် လိုင်းယွန်းဟတ်မှာ ဘယ်ဝဲသာ၏ အကြံများကိုပယ်ချပြီး သားရဲများကို ဖမ်းဆီးခဲ့သည်။ ဂျူဒီမှာ ZPD သို့ ပြန်လည်ဝင်ရောက်လာပြီး နစ်မှာလည်း ZPD ၏ ပထမဆုံး မြေခွေးရဲအရာရှိ ဖြစ်လာသည်။

## ကိုးကား 
## ပြင်ပလင့်ခ် 
ကဏ္ဍ:အမေရိကန် ကာတွန်းရုပ်ရှင်ဇာတ်ကားများ
ပထမကထိနသိက္ခာပုဒ်

**ပထမကထိနသိက္ခာပုဒ်** သည် မြတ်စွဘုရား၏ သာသနာတော်တွင် ရဟန်းတော်များ လိုက်နာစောင့်ထိန်းရသည့် နိဿဂ္ဂိပါစိတ်အာပတ် တစ်ခု ဖြစ်သည်။

## သမိုင်း
မြတ်စွာဘုရားသည် ဝေသာလီမြို့၊ ဂေတမကစေတီ ‘နတ်ကွန်း’ ၌ သီတင်းသုံးနေတော်မူသောအခါ ရဟန်းတို့အား တိစီဝရိက် “သင်္ကန်းသုံးထည်” ကို ခွင့်ပြုထား၏။ ဆဗ္ဗဂ္ဂီရဟန်းတို့သည် တိစီဝရိက်ဖြင့်သာလျှင် ရွာသို့ ဝင်ကြ၏။ အခြားတစ်မျိုးသော တိစီဝရိက်ဖြင့် အရံအတွင်း၌ နေကြ၏။ အခြားတစ်မျိုးသော တိစီဝရိက်ဖြင့် ရေချိုးဆိပ်သို့ ဆင်းသက်ကြ၏။

ထိုအခါ အလိုနည်းသော ရဟန်းတို့သည် ဆဗ္ဗဂ္ဂီရဟန်းတို့အား “အဘယ်ကြောင့် သင်္ကန်းအပိုကို ဆောင်ဘိသနည်း” ဟု ကဲ့ရဲ့ကုန်၏။ ထိုအကြောင်းကို မြတ်စွာဘုရားအား လျှောက်ထားကြ၏။ မြတ်စွာဘုရားသည် “သင်္ကန်းအပိုကို ဆောင်သည်မှာ ဟုတ်မှန်သလော” ဟု မေး၏။ ထိုရဟန်းတို့လည်း ဟုတ်မှတ်ကြောင်း ဝန်ခံ၏။ ထိုအခါ မြတ်စွာဘုရားသည် ကဲ့ရဲ့တော်မူကာ အောက်ပါသိက္ခာပုဒ်ကို ပညတ်တော်မူခဲ့သည်။

*“အကြင်ရဟန်းသည် အပိုသင်္ကန်းကို ဆောင်ငြားအံ့၊ (ထိုရဟန်းအား) စွန့်ခြင်း (ဝိနည်းကံ) ရှိသော ပါစိတ်အာပတ် သင့်၏” *ဤသို့ပြကြကုန်လော့ဟု မိန့်တော်မူ၏။

ထိုသို့ သိက္ခာပုဒ်အား ပညတ်ပြီးသောအချိန်တွင် ဖြစ်၏။ အသျှင်အာနန္ဒာသည် သင်္ကန်းအပိုအား အသျှင်သာရိပုတြာကို လှူဒါန်းလို၏။ သို့သော် အသျှင်သာရိပုတြာသည် သာကေတမြို့သို့ ခရီးလွန်နေ၏။ နောင် ကိုးရက်သော်လည်းကောင်း၊ ဆယ်ရက်သော်လည်းကောင်း လွန်မြောက်သောအခါ အသျှင်သာရိပုတြာသည် ပြန်လာမည် ဖြစ်၏။   သို့သော် မြတ်စွာဘုရားသည် သိက္ခာပုဒ်အား ပညတ်ထားတော်မူပြီး ဖြစ်၏။

ထိုကြောင့် အသျှင်ဘုရားသည် ထိုအကြောင်းကို မြတ်စွာဘုရားအား လျှောက်ထား၏။ ထိုအခါ မြတ်စွာဘုရားသည် “ရဟန်းတို့ ဆယ်ရက်အပိုင်းအခြားကာလပတ်လုံး အပိုသင်္ကန်းဆောင်ခြင်းငှါ ခွင့်ပြုသည်” ဟု မိန့်တော်မူကာ အောက်ပါသိက္ခာပုဒ်ကို ပညတ်တော်မူခဲ့သည်။

## သိက္ခာပုဒ်
“ရဟန်းသည် သင်္ကန်း (ကိစ္စ) ပြီးဆုံးလတ်သော် ကထိန်ကို နုတ်ပြီးလတ်သော် ဆယ်ရက်အပိုင်းအခြားရှိသော ကာလပတ်လုံး အပိုသင်္ကန်းကို ဆောင်နိုင်သည်။ ထိုကာလ (ဆယ်ရက်အပိုင်းအခြား) ကို လွန်သော ရဟန်းအား စွန့်ခြင်း (ဝိနည်းကံ) ရှိသော ပါစိတ်အာပတ် သင့်၏” ဤသို့ (ပြကြကုန်လော့ ဟု မိန့်တော်မူ၏။

## ကိုးကား
တောင်မင်း မြောက်မင်း မကယ်နိုင်

**တောင်မင်း မြောက်မင်း မကယ်နိုင်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
ပြဿနာကိုယ်စီ ကြုံကြသောအခါ တောင်ဘက်အရပ်၌ စိုးစံသောမင်းနှင့် မြောက်ဘက်အရပ်၌ စိုးစံသောမင်းတို့ အချင်းချင်း မကယ်နိုင်သကဲ့သို့ ကိုယ့်အခက်အခဲနှင့်ကိုယ် ဖြစ်နေသောအခါတွင် တစ်ယောက်ကိုတစ်ယောက် မကူညီနိုင်သော အခြေအနေမျိုးဖြစ်သည်။ 

## မူလရင်းမြစ်
*"**တောင်မင်း မြောက်မင်း မကယ်နိုင်**သော ဘဝတွင် မျက်ရည်စ ကလေးတွေနှင့်..." [၁၃၀၃] မြဝင်း။ ၂၂။
*အမှန်တော့ ကျွန်တော်လည်း သူတို့ကို မကယ်နိုင်ပါ။ **တောင်မင်း မြောက်မင်း မကယ်နိုင်**သလို တောင်ငမွဲကို မြောက်ငမွဲ မကယ်နိုင်။" [၁၃၃၄] မိုးဝေ၊ ၅၇။ ၁၃၁။

## ကျမ်းကိုး
ဒုတိယကထိနသိက္ခာပုဒ်

**ဒုတိယကထိနသိက္ခာပုဒ်** သည် မြတ်စွဘုရား၏ သာသနာတော်တွင် ရဟန်းတော်များ လိုက်နာစောင့်ထိန်းရသည့် နိဿဂ္ဂိပါစိတ်အာပတ် တစ်ခု ဖြစ်သည်။

## သမိုင်း
မြတ်စွာဘုရားသည် သာဝတ္ထိမြို့၊ ဇေတဝန်ကျောင်းတော်တွင် သီတင်းသုံး နေတော်မူ၏။ ထိုအချိန်တွင် ရဟန်းတို့သည် မိမိတို့၏ သင်္ကန်းများကို အခြားရဟန်းတို့ထံတွင် ထားခဲ့၍ သင်းပိုင်၊ ဧကသီမျှဖြင့် ဇနပုဒ်သို့ လှည့်လည် သွားလာကြ၏။ အချိန်ကြာမြင့်စွာ ထားခဲ့သောကြောင့် ထိုသင်္ကန်းတို့သည် မှိုတက်ကုန်၏။ ထို့ကြောင့် ရဟန်းတို့သည် ထိုသင်္ကန်းတို့အား နေထုတ်လှန်း၏။

ထိုအချိန် အသျှင်အာနန္ဒာသည် ကျောင်းစဉ်လှည့်လည်သော် သင်္ကန်းများကို မြင်၏။ ထိုအခါ အသျှင်အာနန္ဒာသည် ထိုသင်္ကန်းသည် “အဘယ်သူ၏ သင်္ကန်းဖြစ်နည်း” ဟု မေး၏။ ထိုအခါ ရဟန်းတို့သည် အသျှင်အာနန္ဒာအား အကြောင်းစုံကို ပြောပြ၏။ အသျှင်အာနန္ဒာလည်း “ရဟန်းတို့သည် အဘယ်ကြောင့် အခြားရဟန်း၏ လက်၌ သင်္ကန်းကိုထားကာ သင်းပိုင်၊ ဧကသီမျှဖြင့် လှည့်လည်ဘိသနည်း” ဟု ကဲ့ရဲ့၏။ ထိုအကြောင်းကို မြတ်စွာဘုရားအား လျှောက်ထား၏။

မြတ်စွာဘုရားလည်း “ဟုတ်မှန်ပါသလော” ဟု ထိုရဟန်းတို့ကို မေး၏။ ရဟန်းတို့လည်း “ဟုတ်မှန်ကြောင်း” ဝန်ခံ၏။ မြတ်စွာဘုရားသည် ကဲ့ရဲ့တော်မူကာ အောက်ပါအတိုင်း သိက္ခာပုဒ်ကို ပညတ်တော်မူ၏။

“ရဟန်း၏ သင်္ကန်းပြီးဆုံးလတ်သော် ကထိန်ကို နုတ်ပြီးလတ်သော် ရဟန်းသည် တစ်ညဉ့်မျှလည်း တိစီဝရိက် ‘သင်္ကန်းသုံးထည်’ နှင့် ကင်း၍ နေငြားအံ့။ ထိုရဟန်းအား စွန့်ခြင်း (ဝိနည်းကံ) ရှိသော ပါစိတ်အာပတ် သင့်၏” ဟု မိန့်တော်မူ၏။

မြတ်စွာဘုရားသည် သိက္ခာပုဒ်ကို ပညတ်ပြီးချိန်တွင် ဖြစ်၏။ ထိုအချိန်တွင် ကောသမ္ဗီမြို့တွင် ရဟန်းတစ်ပါးသည် နာမကျန်း ဖြစ်၏။ ထိုရဟန်းအား အမျိုးတို့သည် အလုပ်အကျွေးပြုရန်အလို့ငှါ ကြွလာပါဟု လျှောက်ထား၏။ အခြားရဟန်းတို့ကည်း ‘ဆွေမျိုးတို့ဆီသို့ သွားပါ၊ သင့်အား လုပ်ကျွေးကြပါလိမ့်မည်” ဟု ပြော၏။ သို့သော် နာမကျန်းသော ရဟန်းသည် တိစီဝရိက်ကို ယူမသွားနိုင်ဘဲ ဖြစ်နေ၏။ ထို့ကြောင့် မသွားဘဲနေ၏။

ထိုအကြောင်းကို မြတ်စွာဘုရားအား လျှောက်ထားကြ၏။ ထိုအခါ မြတ်စွာဘုရားသည် “မကျန်းမာသော ရဟန်းအား သမ္မုတိပေးခြင်းငှါ ခွင့်ပြု၏”  ဟု မိန့်တော်မူ၏။ ထို့နောက် မြတ်စွာဘုရားသည် သမ္မုတိပေးပုံကို ဟောတော်မူ၏။ ထို့နောက် သိက္ခာပုဒ်ကို အောက်ပါအတိုင်း ပညတ်တော်မူ၏။
 

## သိက္ခာပုဒ်
“ရဟန်းတို့ သင်္ကန်း ပြီးဆုံးလတ်သော် ကထိန်ကို နုတ်ပြီးလတ်သော် ရဟန်းသည် ရဟန်းတို့၏ သမ္မုတိကို မရဘဲ တစ်ညဉ့်မျှလည်း တိစီဝရိက်နှင့် ကင်း၍ နေငြားအံ့။ (ထိုရဟန်းအား) စွန့်ခြင်း (ဝိနည်းကံ) ရှိသော ပါစိတ်အာပတ် သင့်၏” ဟု မိန့်တော်မူ၏။
 

## သမ္မုတိပေးခြင်း
မကျန်းမာသော ရဟန်းသည် သဃံထံသို့ ချဉ်းကပ်ပြီးလျှင် လက်ဝဲတစ်ဖက်ထက်၌ ဧကသီသင်္ကန်းကို စံပယ်တင်ထားရမည်။ ကြီးသော ရဟန်းတို့ကို ဆောင်ကြောင့်ထိုင်ကာ လက်အုပ်ချီပြီးလျှင် “အသျှင်ဘုရားတို့ တပည့်တော်သည် မကျန်းမာပါ၊ တိစီဝရိက်ကို ယူသွားရန် မတတ်နိုင်ပါ၊ ကျွန်ုပ်သည် သံဃာအား တိစီဝရိက်နှင့် နေနိုင်ရန် သမ္မုတိကို တောင်းပါသည်” ဟု ဆိုရသည်။ ထိုကဲ့သို့ သုံးကြိမ်တိုင်အောင် တောင်းရမည်။

ထိုအခါ လိမ္မာကျွမ်းကျင်သော ရဟန်းသည် သံဃာအား “ဤမည်သော မကျန်းမာသည့် ရဟန်းကို တိစီဝရိက်နှင့် ကင်း၍ နေနိုင်ရန် သမ္မတိကို ပေးရာ၏” ဟု သိစေရန် ပြောရမည်။ ထို့နောက် “သံဃာသည် ဤမည်သော မကျန်းမာသည့် ရဟန်းအား သမ္မုတိပေးရန် သဘောတူ နှစ်သက်ပါက ဆိတ်ဆိတ်နေရာ၏” ဟု ပြောဆိုရမည်။

ထိုအခါ ရဟန်းတို့သည် ဆိတ်ဆိတ်နေခြင်းဖြင့် သဘောတူပါက မကျန်းမာသော ရဟန်းသည် သမ္မုတိရ၏။

## ကိုးကား
တောင်လဲရာ မြက်ပြတ်

**တောင်လဲရာ မြက်ပြတ်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တောင်ပြိုလဲရာတွင် တောင်နှင့် မကင်းသော မြက်ပင်များစွာ ပျက်စီးရသကဲ့သို့ မှီခိုအားထားရာ ပျက်စီးသောအခါ မှီခိုသူတို့ပါ ဒုက္ခရောက်ရသည်။ 
အခြားဆိုလိုရင်းတစ်ခုမှာ တောင်လဲပြိုရာတွင် တောင်၏ဝန်းကျင်ရှိ မြက်ပင်များ ပျက်စီးရသကဲ့သို့ အင်အားကြီးမားသော အခါတစ်ခု ပျက်စီးသောအခါ ပတ်ဝန်းကျင်မှ အင်အားနည်းသော အရာများပါ ပျက်စီးရသည်။ 

## မူလရင်းမြစ်
*"ငါတို့ မင်းဧကရာဇ်နှစ်ပါး အမျက်ရှိ၍ ရန်စစ်ကြီးစွာ ဖြစ်သောကာလ ခပ်သိမ်းသော ရဲမက်ဗိုလ်ပါအပေါင်းတို့သည် **တောင်လဲရာ မြက်ပြတ်**ဘိသကဲ့သို့ ကြီးစွာသော ဘေးဘယသို့ ရောက်ကြလိမ့်မည် ဖြစ်သည်။" [၁၀၈၀-ခန့်] ကုလား၊ ပ။ ၄၁၅။
*"**တောင်လဲရာ မြက်ပြတ်**ဆိုသလို မောင်တို့ သမီးယောက်ဖအချင်းချင်း အတွင်းမီး လောင်ကြသည့်အရေးနှင့် ဆင်းရဲသား ကျွန်တော်မျိုးလေးများကို ဘေးမထိပါစေနှင့်။" [၁၂၈၁] နောင်ဝတ်၊ ပ။ ၁၈၂။

## ကျမ်းကိုး
သူရဲကောင်းဗိမာန် (နေပြည်တော်)

**သူရဲကောင်းဗိမာန် (နေပြည်တော်)** သည် မြန်မာနိုင်ငံတော်အတွက် မိမိတို့၏ အသက်ကိုပင် စွန့်လွှတ်စွန့်စားစွာ ပေးဆပ်ခဲ့ကြသည့် အမွန်မြတ်ဆုံး တုနှိုင်းဖွယ်ရာမရှိသော ဂုဏ်ဒြပ်များကို ပိုင်ဆိုင်ကြသည့် သူရဲကောင်းတစ်ဦးစီကို မော်ကွန်းတင် ကမ္ပည်းရေးထိုးထားရှိသည့် အထိမ်းအမှတ်ဗိမာန်တစ်ခု ဖြစ်သည်။ သူရဲကောင်းဗိမာန် (နေပြည်တော်) ကို နေပြည်တော် ပြည်ထောင်စုနယ်မြေ၊ ဇေယျာသီရိမြို့နယ်ရှိ တောင်ကုန်းပေါ်၌ စကျင်ကျောက်များဖြင့် တည်ဆောက်ထားပြီး ၂ဝ၁၇ ခုနှစ် မတ်၂၇ ရက်တွင် စတင်ဖွင့်လှစ်ခဲ့သည်။

သူရဲကောင်းဗိမာန် (နေပြည်တော်)ကို နိုင်ငံတော်၏လွတ်လပ်ရေးနှင့် အချုပ်အခြာအာဏာ တည်တံ့ ခိုင်မြဲရေးအတွက် အသက်ကို စွန့်လွှတ်ခဲ့ရသည့် မြန်မာ့သူရဲကောင်းများကို ဂုဏ်ပြုရန်၊ အချုပ်အခြာ အာဏာနှင့် လွတ်လပ်စွာအုပ်ချုပ်ခွင့်ရရှိပြီးသည့်နောက် အသိအမှတ်ပြုဖွယ်ရာ ရဲစွမ်းသတ္တိရှိစွာ ကြိုးစားအားထုတ်မှုများ ပြုလုပ်ရာတွင် အသက်ကိုစွန့်လွှတ်ခဲ့သည့် သူရဲကောင်းများကို ဂုဏ်ပြုရန် ရည်ရွယ်တည်ဆောက်ခြင်းဖြစ်သည့်အပြင် ယင်းသူရဲကောင်းများအား နောင်လာနောက်သားများက အမြဲအမှတ်ရနေစေရန်၊ မျိုးဆက်သစ်လူငယ်များ၏စိတ်ထဲတွင် နိုင်ငံတော်ကိုချစ်သည့်စိတ်နှင့် နိုင်ငံတော်အတွက် စွန့်လွှတ်စွန့်စားလိုသည့်စိတ်ဓာတ်များ ရှင်သန်ကိန်းအောင်းလာစေရန်အတွက် တည်ဆောက်ခဲ့ခြင်းဖြစ်သည်။

## ဗိမာန် 
ဗိမာန်ကြီး၏ အဆောက်အဦးအတွင်း၌ အလျား၊ အနံ ၄ ပေ၊ အမြင့် ၁၂ ပေရှိ အထိမ်းအမှတ် စကျင်ကျောက်တိုင်ကြီးကို တွေ့ရှိရပြီး နံရံများ၌ နိုင်ငံတော်ကာကွယ်ရေးတာဝန်များကို ထမ်းဆောင်ရင်း အသက်စွန့်လွှတ် ပေးလှူခဲ့ရသည့် အောင်ဆန်းသူရိယဘွဲ့ ရရှိသူ ၅ ဦး၊ သီဟသူရဘွဲ့ရရှိသူ ၃၄ ဦး၊ သူရဘွဲ့ရရှိသူ ၂၇၁ ဦးနှင့် သူရဲကောင်းမှတ်တမ်းဝင်တံဆိပ်ရရှိသူ ၁၄၇၈ ဦး စုစုပေါင်း **၁၇၈၈ ဦး**တို့၏ အမည်စာရင်းများကို နောင်လာနောက်သားများ အမြဲအမှတ်ရနေစေရန် အလျား ၁၂ ပေ၊ အနံ ၁၁ ပေရှိ ကြွေပြားဆိုင်းဘုတ် ၈ ချပ်ပေါ်၌ ရွှေရောင်စာလုံးများဖြင့် ထွင်းထုထားရှိသည်။ 

ထူးခြားသည်မှာ အောင်ဆန်းသူရိယ ဆာ့ခ်ဗဟာဒူးရွိုင်း၊ လှသောင်း၊ စောမြင့်၊ ဟရန်သီဟို၊ စသော ကျဆုံး စစ်သည်တော်သူရဲကောင်းများ သာမက စောဘရီ၊ သူရမချစ်ပို၊ ပုံချိုကျေးရွာမှ ဦးလောဖာ၊ ဦးပါလီ ကဲ့သို့သော ကျဆုံး အရပ်သားသူရဲကောင်းများကိုပါ မော်ကွန်းတင်ကမ္ပည်းရေးထိုးထား ရှိသည်။ 

## မြန်မာမှုလက်ရာ 
သူရဲကောင်းဗိမာန် (နေပြည်တော်)ကို တပ်မတော်နေ့ စစ်ရေးပြအခမ်းအနား ကျင်းပရာ စစ်ရေးပြကွင်း၏  အရှေ့ဘက် ပေ ၃၀၀၀ ခန့်အကွာ အကျယ်အဝန်း ၃၈.၅ ဧကခန့်ရှိ တောင်ကုန်းပေါ်၌ ၂၀၁၆ ခုနှစ်၊ မတ် ၂၉ ရက်တွင် စတင်ပန္နက်ရိုက်၍ စကျင်ကျောက်များဖြင့် တည်ဆောက်ထားပြီး ဗိမာန်ကြီး၏အလျား၊ အနံ၊ အမြင့်မှာ ၅၄ ပေစီရှိကာ မြန်မာမှုလက်ရာ ၃၄ မျိုးဖြင့် ပုံဖော်ထုဆစ်ထားသည်။ ဗိမာန်ကြီးသို့ ဝင်လာရာလမ်းသည် အလျား ၁၆၄၆ ပေရှည်လျားပြီး လမ်း၏ ဝဲဘက်ခြမ်း၌ စတုရန်းပေ ၂၄၈၀၀ ပေခန့်ကျယ်ဝန်းသည့် ရေကန်ကြီးကို ထည့်သွင်းတည်ဆောက်ထားကာ လမ်းဘေးဝဲယာတွင် အလွန်လှပသည့် ပန်းများကို မျက်စိပသာဒဖြစ်ဖွယ်ရာ စိုက်ပျိုးထားသည်ကို မြင်တွေ့ရသည်။ အဆိုပါ ဗိမာန်ကြီး၏ အနောက်တောင်ဘက်တွင် မင်းသုံးပါးရုပ်တုနှင့် တပ်မတော်နေ့စစ်ရေးပြကွင်းကြီးကို တွေ့မြင်နိုင်သည်။ 

သူရဲကောင်းဗိမာန်အတွင်းရှိ အထိမ်းအမှတ်ကျောက်တိုင်ရှေ့၌ ဂုဏ်ပြုပန်းခြင်းချ၍ မြန်မာနိုင်ငံတော်အတွက် အသက်စွန့်လွှတ်ခဲ့ရသူများအား အလေးပြုရန်နေရာ ရှိသည်။ သူရဲကောင်းဗိမာန် အဆောက်အဦးအတွင်း ဂုဏ်ပြုကျောက်တိုင်ဘေး၌ ကြယ်လေးပွင့်မှ ဂုဏ်ပြုမီးညွန့်များအား စက်ခလုတ်နှိပ်ထွန်းညှိပေးရန်နေရာအား ပြုလုပ်ထားသည်။ 

## ထင်ရှားသောဧည့်သည်များ 
## ဖွင့်ချိန် 
သူရဲကောင်းဗိမာန် (နေပြည်တော်)အား မိဘပြည်သူ များလေ့လာနိုင်ရန်အတွက် နေ့စဉ်နံနက် ၁၀ နာရီမှ ည ၉ နာရီအထိဖွင့်လှစ်ထားရှိရာ မည်သူမဆိုအခမဲ့ဝင်ရောက်၍ အပန်းဖြေလေ့လာနိုင်သည်။

## အခြားကြည့်ရန်များ 
* အာဇာနည်ဗိမာန်

## ကိုးကား
Big Hero 6 (ရုပ်ရှင်)

***Big Hero 6***မှာ ၂၀၁၄ ခုနှစ်က ထုတ်လုပ်သော အမေရိကန် အန်နီမေးရှင်းဇာတ်လမ်း ဖြစ်သည်။ ဤဇာတ်လမ်းမှာ မာဗယ်ရုပ်ပြဖြစ်သော Big Hero 6 ကို အခြေခံရိုက်ထားခြင်းဖြစ်သည်။ ဟာမာဒါဆိုသော သိပ္ပံပညာကို စိတ်ဝင်စားသော လူငယ်လေးမှ စူပါဟီးရိုးအဖွဲ့ထူထောင်ခြင်းအကြောင်း ရိုက်ထားသည်။

## အကျဉ်းချုပ် 
အသက် ၁၄ နှစ်ရှိသော လူငယ်လေးဟီရိုမှာ စက်ရုပ်များ တီထွင်ခြင်းနှင့် စက်ရုပ်တိုက်ပွဲများတွင် ထူးချွန်လှသည်။ သူ၏အစ်ကို တာဒါရှိမှာ နည်းပညာတက္ကသိုလ်ရှိ ဓာတ်ခွဲခန်းသို့ ခေါ်ဆောင်သွားသည်။ ထိုနေရာတွင် တာဒါရှိ၏ သူငယ်ချင်းများဖြစ်သော ဂိုဂို၊ ဝါဆာဘီ၊ လီမွန်၊ ဖရတ်တို့နှင့် တွေ့ခဲ့သည်။ စက်ရုပ်ရေးရာ ခေါင်းဆောင် ပါမောက္ခ ရောဘတ်နှင့်လည်း တွေ့ခဲ့ပြီးထိုကျောင်းတွင် တက်ရန် ဆုံးဖြတ်ခဲ့သည်။

ဝင်ခွင့်ရရန် ကျောင်း၏သိပ္ပံပြပွဲတွင် သူ၏ မိုက်ခရိုဘော့များကို ပြသရန် စီစဉ်ခဲ့သည်။ ထိုပွဲတွင် ဟာမာဒါမှာ ခရစ်ကုမ္ပဏီ၏ မိုက်ခရိုဘော့အပေါ် ဝယ်ယူရန်ကမ်းလှမ်းချက်ကို ငြင်းဆိုခဲ့သည်။ ပါမောက္ခရောဘတ်မှလည်းကျောင်းဝင်ခွင့်ကို လက်ခံခဲ့သည်။ ထိုညနေတွင် ကျောင်းဟောခန်းမှာ မီးလောင်သွားပြီး ပါမောက္ခရောဘတ်ကို ကယ်တင်ရန် တာဒါရှိမှာ မီးထဲဝင်ရင်း သေဆုံးသွားသည်။

ဝမ်းနည်းနေသော ဟီရိုသည် တာဒါရှိမှ သူ့ကိုတီထွင်ပေးခဲ့သော ကျန်းမာရေးစက်ရုပ် ဘေးမတ်စ်ကို အမှတ်မထင် ဖွင့်မိခဲ့သည်။ ဟာမာဒါတွင် မိုက်ခရိုဘော့တစ်ခုသာ ကျန်ရှိတော့ပြီး ထိုမိုက်ခရိုဘော့၏ လမ်းညွှန်ချက်အရ ကျန်ရှိနေသော မိုက်ခရိုဘော့များကို ဂိုဒေါင်ထဲတွင် တွေ့ခဲ့သည်။ ထိုနေရာတွင် မိုက်ခရိုဘော့များကို မျက်နှာဖုံးအုပ်ထားသောလူမှ ထိန်းချုပ်ထားပြီး သူတို့ ၂ ဦးကို တိုက်ခိုက်ခဲ့သည်။ ထိုမှလွတ်မြောက်လာလျှင် ဟီရိုမှ ဘေးမတ်ကို အကာအကွယ်များနှင့် ကရာတေးအကွက်များ ရေးဆွဲပေးခဲ့ပြီး မျက်နှာဖုံးနှင့်လူကို သွားရောက်ချခဲ့သည်။ သို့သော်အရေးမလှခဲ့။ သူ့အစ်ကို ရေးဆွဲခဲ့သော ပရိုဂရမ်အရ ဘေးမတ်မှ သူ့အစ်ကို၏သူငယ်ချင်းများကို ဆက်သွယ်ခဲ့သည်။

ထိုမှတစ်ဆင့် ထိုမျက်နှာဖုံးနှင့်လူမှာ မိုက်ခရိုဘော့ကို ရောင်းရန် ငြင်းဆိုခံရသည့် ခရစ်ကုမ္ပဏီမှ မစ္စတာခရစ် ဖြစ်နိုင်သည်ဟု သံသယဝင်ခဲ့သည်။ ဟာမာဒါမှာ ဘေးမတ်၏ ကျန်းမာရေးပရိုဂရမ်ကိုဖယ်ပြီး တိုက်ခိုက်ရေးပရိုဂရမ် ထည့်ချင်သော်လည်း မရချေ။

မျက်နှာဖုံးနှင့်လူကို တိုက်ခိုက်ရန်အတွက် အဖွဲ့ဖွဲ့စည်းခဲ့သည်။

## ကိုးကား 
ကဏ္ဍ:အမေရိကန် ကာတွန်းရုပ်ရှင်ဇာတ်ကားများ
တောင်ဝှေးလဲတော့ ဖိုးသူတော် ထူနိုင်သည်၊ ဖိုးသူတော်လဲတော့ တောင်ဝှေး မထူနိုင်

**တောင်ဝှေးလဲတော့ ဖိုးသူတော် ထူနိုင်သည်၊ ဖိုးသူတော်လဲတော့ တောင်ဝှေး မထူနိုင်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တောင်ဝှေးလဲသော် ဖိုးသူတော်က ထူပေးနိုင်၍ ဖိုးသူတော်လဲသော် တောင်ဝှေးက ထူပေးခြင်း မပြုနိုင်သကဲ့သို့ မှီခိုသူဒုက္ခဖြစ်သည့်အခါ မှီခိုအားထားရာပုဂ္ဂိုလ်က အကူအညီ ပေးနိုင်သော်လည်း မှီခိုအားထားရာပုဂ္ဂိုလ် ဒုက္ခဖြစ်သည့်အခါ မှီခိုသူက အကူအညီပေးနိုင်စွမ်း မရှိချေ။  

## မူလရင်းမြစ်
*"ဘေဘီဖျားလို့ အရေးမကြီးဘူး။ ကိုဇေယျဖျားမှာသာ စိုးရိမ်ရတာ။ **ဖိုးသူတော်လဲတော့ တောင်ဝှေး**က **မထူနိုင်** ဖြစ်နေပါဦးမယ်။" ၁၃၁၆ ဪမိန်းမ။ ၂၁၄။

## ကျမ်းကိုး
အညာတကဝိညတ္တိသိက္ခာပုဒ်

**အညာတကဝိညတ္တိသိက္ခာပုဒ်** သည် မြတ်စွာဘုရား၏ သာသနာတော်တွင် ရဟန်းတော်များ လိုက်နာစောင့်ထိန်းရန် ပညတ်ခဲ့သည့် နိဿဂ္ဂိပါစိတ်အာပတ်တစ်ခု ဖြစ်၏။

## သမိုင်း
မြတ်စွာဘုရားသည် သာဝတ္ထိမြို့၊ ဇေတဝန်ကျောင်းတော်တွင် သီတင်းသုံးနေတော်မူ၏။ ထိုအချိန်တွင် အသျှင်ဥပနန္ဒသည် တရားဟောရာ၌ ကျွမ်းကျင်၏။ တစ်ခုသောအခါ သူဌေးသားတစ်ယောက်သည် အသျှင်ဥပနန္ဒအား “အသျှင်ဘုရား လိုရာကို အမိန့်ရှိပါ” ဟု လျှောက်၏။ ထိုအခါ “သင်ဝတ်လာသော အဝတ်နှစ်ထည်မှ တစ်ထည်ကို လှူလော့” ဟု အသျှင်ဥပနန္ဒသည် မိန့်တော်မူ၏။

ထိုအခါ သူဌေးသားသည် “အဝတ်တစ်ထည်တည်းဖြင့် သွားရန် ရှက်ဖွယ်ဖြစ်သဖြင့် အိမ်သို့ရောက်သည့်တိုင်း ဆိုင်းငံ့ပါ။ အိမ်ရောက်ပါက တစ်ထည်ကိုလည်းကောင်း၊ ဤထက်ပိုလွန်ကောင်းမြတ်သော အထည်ကိုလည်းကောင်း ပို့ပါမည်” ဟု လျှောက်၏။ ဤသို့ ဖြင့် အသျှင်ဥပနန္ဒသည်လည်း သုံးကြိမ်တိုင် အလှူခံ၏။ သူဌေးသားသည်လည်း သုံးကြိမ်တိုင် ငြင်းပယ်၏။

ထို့နောက် အသျှင်ဥပနန္ဒသည်” သင်သည် ပေးလှူချင်ယောင်ဆောင်ကာ မပေးလှူ” ဟု ဆို၏။ ထိုသို့ အတင်းအကြပ် ပြောသဖြင့် သူဌေးသားသည် အဝတ်တစ်ထည်ကို လှူကာ တစ်ထည်တည်းဖြင့် ပြန်သွား၏။ ထိုအခါ လူတို့သည် သူဌေးသားအား မေးမြန်းကြ၏။ သူဌေးသားလည်း ဖြစ်ကြောင်းကုန်စင် ပြောပြ၏။ ထိုအခါ လူတို့သည် အသျှင်ဥပနန္ဒကို ကဲ့ရဲ့ကုန်၏။

ထို့နောက် ရဟန်းတို့သည်လည်း ကဲ့ရဲ့ကုန်၏။ မြတ်စွာဘုရားထံ လျှောက်ထားကြ၏။ မြတ်စွာဘုရားသည် အသျှင်ဥပနန္ဒအား “ဟုတ်မှတ်ပါသလော” ဟု မေးမြန်း၏။ အသျှင်ဥပနန္ဒသည် “ဟုတ်မှတ်ကြောင်း” ဝန်ခံ၏။ “သင့်နှင့် ဆွေမျိုးတော်စပ်သလော” ဟု ထပ်မံမေးမြန်းရာ “မတော်စပ်ကြောင်း” ဖြေကြား၏။

ထိုအခါ မြတ်စွာဘုရားသည် အသျှင်ဥပနန္ဒအား ကဲ့ရဲ့တော်မူကာ အောက်ပါသိက္ခာပုဒ်ကို ပညတ်တော်မူ၏။

## သိက္ခာပုဒ်
“အကြင် ရဟန်းသည် ဆွေမျိုးမတော်စပ်သော အိမ်ရှင်ကိုသော်လည်းကောင်း၊ အိမ်ရှင်မကိုသော်လည်းကောင်း သင်္ကန်းကို တောင်းငြားအံ့။ ထိုရဟန်းအား နိဿဂ္ဂိပါစိတ်အာပတ် သင့်၏” ဟု မိန့်တော်မူ၏။

## အနုပညတ်သိက္ခာပုဒ်
ထိုသို့ သိက္ခာပုဒ်ကို ပညတ်ပြီးချိန်တွင် သာကေတမြို့မှ သာဝတ္ထိသို့ ခရီးသွားကြသော ရဟန်းတို့သည် ခိုးသူတို့၏ လုယက်ခြင်းကို ခံရ၏။ သိက္ခာပုဒ်ကို ပညတ်ထားသဖြင့် အဝတ်မပါဘဲ သာဝတ္ထိသို့ သွားကာ ရဟန်းတို့ကို ရှိခိုးကြ၏။ ထိုအခါ ရဟန်းတို့သည် ထိုအဝတ်မပါသော ရဟန်းတို့အား အာဇီဝက’တက္ကတွန်း’ များဟု ထင်ကြ၏။ ထိုအခါ “မိမိတို့သည် တက္ကတွန်း မဟုတ်ပါ၊ ရဟန်းများ ဖြစ်သည်” ဟု ပြော၏။ ထိုအခါ ရဟန်းတို့သည် အသျှင်ဥပါလိအား “ထိုရဟန်းများကို မေးစိစစ်ပါလော့” ဟု ဆိုကုန်၏။ ထိုအခါ အသျှင်ဥပါလိက “ဤသူတို့သည် ရဟန်းဖြစ်ကြသည်။ သင်္ကန်းကို ပေးကြလော့” ဟု မိန့်တော်မူ၏။

ထိုအခါ အလိုနည်းသော ရဟန်းတို့သည် “ရဟန်းတို့သည် အဘယ်ကြောင့် အချည်းနှီး လာကုန်ဘိသနည်း၊ မြက်၊ သစ်ရွက်ဖြင့် ဖုံးလွှမ်း၍ လာရာသည် မဟုတ်ပါလော” ဟု ကဲ့ရဲ့၏။ ထို့နောက် မြတ်စွာဘုရားအား လျှောက်ထားကြ၏။ 

ထိုအခါ မြတ်စွာဘုရားသည် “ရဟန်းတို့ ခိုးသူ အလုခံရပါက ဆွေမျိုးမတော်စပ်သော အိမ်ရှင်၊ အိမ်ရှင်မထံမှ သင်္ကန်းတောင်းခြင်းကို ခွင့်ပြု၏။ ကျောင်းတိုက်သို့ ကပ်ရောက်ကာ သံဃာ၏ ကျောင်းပိုင် သင်္ကန်းကိုသော်လည်ကောင်း၊ အပေါ်အလွှမ်းခင်းကိုသော်လည်းကောင်း၊ မြေအခင်းကိုသော်လည်းကောင်း၊ ဘုံလျိုရေ ‘အစွပ်’ကိုသော်လည်းကောင်းယူကာ ‘ပြန်ထားမည်’ ဟု နှလုံးသွင်း၍ ဝတ်ရုံခြင်းကို ခွင့်ပြု၏။ အကယ်၍ မရှိငြားအံ့ မြက်ဖြင့်သော်လည်းကောင်း သစ်ရွက်ဖြင့်သော်လည်းကောင်း ဖုံးလွှမ်းလာရမည်။ အချည်းနှီးဖြင့် မလာရ။ လာသောရဟန်းအား ဒုက္ကဋ်အာပတ်သင့်၏” ဟု မိန့်တော်မူ၏။

## ကိုးကား
တိုင်း၍ရက်သည့် ပက္ကလာ မိုးရွာသည်နှင့် အခန့်သင့်

**တိုင်း၍ရက်သည့် ပက္ကလာ မိုးရွာသည်နှင့် အခန့်သင့်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
မိမိကိုယ်နှင့် တိုင်း၍ ရက်ထားသကဲ့သို့သော ပက္ကလာကို မိုးရွာသည့်အချိန်နှင့် တိုက်ဆိုင်စွာ အခန့်သင့်ရသကဲ့သို့ အကြောင်းနှစ်ရပ်သည် အခန့်သင့်စွာ တိုက်တိုက်ဆိုင်ဆိုင် ဖြစ်ပေါ်သည်။ 

## မူလရင်းမြစ်
*"**တိုင်း၍ရက်တဲ့ပက္ကလာ၊ မိုးရွာသည်နှင့်** မှာ၍ထားသည့်နှယ် **အလားသင့်**ဆိုသကဲ့သို့၊" [၁၁၅၂-ခန့်] ကျည်း။ ၁၄၂။
*"ငွေထုပ်ချင်းတူ၊ လူရွယ်ချင်းမျှ၊ အလှချင်းနတ်ဖက်၊ **တိုင်း၍ရက်တဲ့ ပက္ကလာ၊ မိုးရွာသည်နှင့် အခန့်သင့်**၊ အခွင့်ဆီဆိုင်၊ အတိုင်အလှည့်၊ အစပ်ဖြင့်တည့်လှပေါ့။" [၁၂၂၅-ခန့်] ရေသည်။ ၄၀။

## ကျမ်းကိုး
တစ်ကောင်ရ ငါ့သမီးရှင်ထွေး

**တစ်ကောင်ရ ငါ့သမီးရှင်ထွေး** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
ငါးတစ်ကောင် ရတိုင်းရတိုင်း ငါ့သမီးရှင်ထွေးဖို့ဟု ရည်စူးသကဲ့သို့ အခွင့်အလမ်း ပေါ်လာသည့်အခါတိုင်း အခါတိုင်း တစ်ယောက်တည်းအဖို့သာ ရည်စူးသည်။ 

 ရှေးအခါက တံငါသည်လင်မယားနှစ်ယောက်တွင် မယ်ထွေးဟုခေါ်သော အလွန်လှပချောမောသည့် သမီးတစ်ယောက်ရှိသည်။ မိခင်ဖြစ်သူသည် မယ်ထွေးအား အလွန်ချစ်မြတ်နိုးလေသည်။ ရှာဖွေရသော ငါးများကို မယ်ထွေးက လှည့်လည်ရောင်းချပေးလေသည်။ တစ်နေ့သော် တံငါသည် လင်မယား ငါးရှာထွက်ရာ အချိန်ကြာသည့်တိုင်အောင် ငါးမရရှိသဖြင့် တံငါသည်သည်စိတ်တိုနေလေသည်။ ထိုစဉ် ငါးတစ်ကောင်ကို မိလေရာ တံငါသည်မိန်းမက "ငါ့သမီး ရှင်ထွေးဈေးတင်ဖို့"ဟု အော်လိုက်သည်။ နောက်ထပ်တစ်ကောင် မိသောအခါ၌လည်း "ငါ့သမီးရှင်ထွေး ဈေးတင်ဖို့"ဟု အော်ပြန်သည်။ နောက်ထပ်တစ်ကောင်မိပြန်သောအခါလည်း "ငါ့သမီး ရှင်ထွေး ဈေးတင်ဖို့"ဟု ဆိုပြန်သတတ်။ [ပုံပြင်]  

## ကျမ်းကိုး
တစ်ကျောင်းတစ်ဂါထာ တစ်ရွာတစ်ပုဒ်ဆန်း

**တစ်ကျောင်းတစ်ဂါထာ တစ်ရွာတစ်ပုဒ်ဆန်း** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်ကျောင်းနှင့်တစ်ကျောင်း ရွတ်ဆိုသော ဂါထာ၊ တစ်ရွာနှင့်တစ်ရွာ သီဆိုသော တေးသီချင်းတို့ မတူကြသကဲ့သို့ သူ့နေရာနှင့်သူ အသုံးအနှုန်း လုပ်ထုံးလုပ်နည်း ကွဲပြားသည်။ 

## မူလရင်းမြစ်
*"ရှေးထုံးဟောင်းမှာကောင့်၊ **တစ်ကျောင့်တစ်ဂါထာ တစ်ရွာတစ်ပုဒ်ဆန်း**၊ ဧတန်းနှင့်ဧဝန်း၊ ယွန်းဆက်နှင့်စမုတ်၊" [၁၁၄၆] ရာမ၊ ဒု။ ၁၅၆။
*မှန်လှပါ။ **တစ်ကျောင်းတစ်ဂါထာ တစ်ရွာ တစ်ပုဒ်ဆန်း**ဆိုတာလိုပဲ စင်တော်သားကပဲ ဘုရား၊ သူများထက် အဆန်းကို ကြံလို့မို့ နန်းဆန်တဲ့ တီးလုံးသွားကလေးများနှင့် သားသားနားနား မိန့်တော်မူပါဘုရား။ [၁၂၆၄] မိုင်းမြန်ပြ။ ၃၂၃။

## ကျမ်းကိုး
တစ်ခါလာ မဲပြာပုဆိုး

**တခါလာ မဲပြာပုဆိုး** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်ခါဝတ်လာလျှင်လည်း မဲပြာပုဆိုး နောက်တစ်ခါ ဝတ်လာလျှင်လည်း မဲပြာပုဆိုးသာ ဖြစ်သကဲ့သို့ ပြုမူပြောဆိုဖြစ်ပျက်သမျှသည် ထူးခြားဆန်းသစ်မှုမရှိဘဲ ထပ်တလဲလဲ ဖြစ်နေသည်။ 

## မူလရင်းမြစ်
*"**တစ်ခါလာလည်း မဲပြာပုဆိုး**ဆိုတဲ့ စကားမျိုးလို တစ်ခါလာလည်း သည်လိုဘဝမျိုး၊ တစ်ခါလာလည်း သည်လို ကာမဂုဏ်မျိုး၊ တစ်ဆင့်တိုးပြီး အကျိုးထူးတယ်လို့ မရှိတော့ဘူး။ [၁၂၈၆] သောတ၊ တ။ ၁၃၅။
*"**တစ်ခါလာ မဲပြာပုဆိုး** ဆိုသလို အသစ်အဆန်းမပါ၊ အပ်ကြောင်းထပ်ခဲ့ကြသည်ချည်းတည်း။" [၁၃၃၃] သွေး၊ ၃၀၃။ ၈၉။

## ကျမ်းကိုး
တောင်ကြီး ဖဝါးအောက်၊ လှိုင်းကြီး လှေအောက်

**တောင်ကြီး ဖဝါးအောက်၊ လှိုင်းကြီး လှေအောက်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တောင်တို့သည် မည်မျှပင် မြင့်မားစေကာမူ တောင်တက်သူတို့၏ ဖဝါးအောက် ရောက်ရသည်။ လှိုင်းလုံးတို့ မည်မျှပင် ကြီးမားစေကာမူ လှေ၏အောက်သို့ ရောက်ရသည်။ ထို့အတူ အခက်အခဲ မည်မျှပင် ကြီးမားစေကာမူ ကြိုးစားအားထုတ်မှု၏ အောက်၌ ပပျောက်သွားသည်။ အခြားဆိုလိုရင်းတစ်ခုမှာ ဂုဏ်ရှိန်မည်မျှ ကြီးမားသည့် အမျိုးသမီးဖြစ်စေကာမူ လင်ယောက်ျား၏ ဦးဆောင်မှုကို ခံယူရသည်။ 

## မူလရင်းမြစ်
*"**လှိုင်းကြီး လှေအောက်၊ တောင်ကြီး ဖဝါးအောက်** ဆိုစကားကဲ့သို့ အခက်အခဲ ဟူသမျှတို့ကား ပညာရှင်တို့၏ ရှေ့မှောက်သို့ ရောက်လျှင် ပျောက်ပြယ်ကုန်ကြရစမြဲတည်း။" [၁၃၃၄] ရှေ့သို့၊ ၁၂၁၊ ၁။ ၇။
*"စကားလုံးများလိုက်တာ ကြားချပ်စရာမရှိ။ စကားလုံး စေ့ပါပေ၏။ သို့သော်လည်း **တောင်ကြီး ဖဝါးအောက်** နင်းလိုက်ရင် ပျောက်ကရောပေါ့။ ကြောက်စရာမရှိ။" [၁၃၁၇] ဘိုးတင့်။ ၆၆။
*"စကြာမင့်းသမီး၊ ဖြစ်တပြီးလည်း၊ **တောင်ကြီးဖဝါးအောက်**၊ လင့်နောက်လိုက်ရ၊" [၁၂၆၆] မဃ * ၃၀၃။
*"**တောင်ကြီး ဖဝါးအောက်၊ လှိုင်းကြီး လှေအောက်**တဲ့။ အလှဂုဏ်မောက်နေတဲ့ ငါးသိုင်းမယ်လေးဟာလည်း တစ်နေ့ကျရင် ကျွန်တော် ငါးနောက် သွားအောက် ရောက်ရစေမပေါ့။" [၁၃၁၂] ကိုတံငါ။ ၂၀၁။

## ဆိုရိုးအသုံး
*တောင်ကြီး ဖဝါးအောက် ဟူ၍ မြန်မာဆိုရိုးစကားလည်းရှိသည်။

## ကျမ်းကိုး
ဘဂ္ဂဒက်၏ ပတ်ပတ်လည်မြို့

**ဘဂ္ဂဒက်၏ပတ်ပတ်လည်မြို့** (**Round city of Baghdad**  - လည်းခေါ် al-Mansur မြို့,: "ငြိမ်သက်ခြင်း၏မြို့")
762-767 အေဒီ built-in ခဲ့ဘဂ္ဂဒက်, အီရတ်ရှိရှေးဟောင်းမြို့တော်ဖြစ်ခဲ့သည်။ ယနေ့အယ်လ် Mansur ၏ရှေးဟောင်းမြို့တော်ကသာအနည်းငယ်အကြွင်းအကျန်ရှိသည်။

## ပြင်ပလင့်ခ်များ 
* Al-Mansur's Round City of Baghdad  in "archnet" website
* Baghdad (Madinat al-Salam)  in "islamic art" website
NGC 1003

**NGC 1003** သည် ပါဆီးယပ် ကြယ်စုတန်းရှိ ခရုပတ်ပုံစံ ဂလက်ဆီဖြစ်ပြီး နဂါးငွေ့တန်း ဂလက်ဆီမှ အလင်းနှစ် ၂၈ မီလီယံကွာဝေးသောအရပ်၌ တည်ရှိသည်။  ယင်းအား ၁၇၈၄ ခုနှစ်တွင် ဝီလီယံ ဟာရှယ်က ရှာဖွေတွေ့ရှိခဲ့သည်။

## ကိုးကား
ထရန့်-ကင် တွေ့ဆုံပွဲ

မြောက်ကိုရီးယား နိုင်ငံခေါင်းဆောင် ကင်ဂျုံအွန် နှင့် အမေရိကန်ပြည်ထောင်စု သမ္မတ ဒေါ်နယ်လ်ထရန့် တို့ ပထမဆုံးအကြိမ် မျက်နှာချင်းဆိုင် တွေ့ဆုံပွဲ ဖြစ်သည်။ နှစ်နိုင်ငံ ခေါင်းဆောင်များ တွေ့ဆုံပွဲကို ၂၀၁၈ ခုနှစ် ဇွန်လ ၁၂ ရက်နေ့ အင်္ဂါနေ့တွင် စင်ကာပူနိုင်ငံ စံတိုဆာကျွန်း ကပယ်လာဟိုတယ်၌ ကျင်းပသည်။ တွေ့ဆုံပွဲ၏ တရားဝင်ခေါင်းစဉ်မှာ  ဖြစ်သော်လည်း နှစ်နိုင်ငံ ခေါင်းဆောင်များ၏ အမည်ကို အဖျားဆွတ်၍ ထရန့်-ကင် တွေ့ဆုံပွဲ  ဟု အတိုကောက် ခေါ်ဝေါ်ကြသည်။ 
စင်ကာပူနိုင်ငံ ဝန်ကြီးချုပ် လီရှန်လုံး က လုံခြုံရေးနှင့် တွေ့ဆုံပွဲဆိုင်ရာ ဗာဟီရများကို စီစဉ်ဆောင်ရွက်ပေးခဲ့သည်ဟု သိရှိရသည်။
ကယ်ခိုကရင်ဘာသာစကား

**ကယ်ခိုဘာသာစကား**  သည် မြန်မာနိုင်ငံတွင် ပြောဆိုအသုံးပြုကြသော ကရင်ဘာသာစကားတစ်ခု ဖြစ်သည်။ **ယင်းဘော်ဘာသာစကား** သည် ကယ်ခိုဘာသာစကား၏ မျိုးကွဲဖြစ်သည်ဟု ဆိုသည်။ ကယ်ခိုနှင့် ယင်းဘော်ဘာသာစကားများကို ပြောဆိုကြသူများမှာ ကယန်းလူမျိုးများ ဖြစ်ကြပြီး လထာဘာသာစကားနှင့် ပဒေါင်ဘာသာစကားကိုလည်း ပြောဆိုကြသည်။

## ပျံ့နှံ့မှု
* ကရင်ပြည်နယ်မြောက်ပိုင်း: သံတောင်ကြီးမြို့နယ် 
* ရှမ်းပြည်နယ်တောင်ပိုင်း: ဖယ်ခုံမြို့နယ်
*မန္တလေးတိုင်းဒေသကြီး: ရမည်းသင်းခရိုင်
*ပဲခူးတိုင်းဒေသကြီး: တောင်ငူခရိုင်

ရှမ်းပြည်နယ်အရှေ့ပိုင်းနှင့် ကယားပြည်နယ်တို့တွင် ယင်းဘော်ဘာသာစကားကို ပြောဆိုကြပြီး ၁၉၈၃ ခုနှစ်စာရင်းအရ ပြောဆိုသူဦးရေမှာ ၇,၃၀၀ ခန့် ဖြစ်သည်။

## ဒေသိယစကားများ
*Geker
*Gekho
*Thaidai (Htideh)

## ကိုးကား
*Shintani Tadahiko. 2017. *The Gokhu language*. Linguistic survey of Tay cultural area (LSTCA) no. 111. Tokyo: Research Institute for Languages and Cultures of Asia and Africa (ILCAA).
*Shintani Tadahiko. 2018. *The Thaidai language*. Linguistic survey of Tay cultural area (LSTCA) no. 116. Tokyo: Research Institute for Languages and Cultures of Asia and Africa (ILCAA).
တစ်တိတစ်တိနှင့် ငါးပိကျီးချီ

**တစ်တိတစ်တိနှင့် ငါးပိကျီးချီ** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
အလွန်ကြီးမားသော ငါးပိတုံးဖြစ်သော်လည်း ကျီးကန်းက တစ်တိတစ်တိနှင့် ချီဖန်များလတ်သော် ငါးပိတစ်တုံးလုံး ကုန်သွားရသကဲ့သို့ တစ်စတစ်စနှင့် လုံးပါးပါးသည်။ 

## မူလရင်းမြစ်
*"**တစ်တိတစ်တိနဲ့ ငါးပိကျီးချီ**သလို ဖြစ်နေလိမ့်မယ်။ မရွှေပုံရဲ့၊ အဖျားကို စောစောစီးစီးကမှ ပျောက်အောင် လုပ်မထားရင် ကြာလေ ဆိုးလေ ဖြစ်နေလို့ တော်တော်ကြာ အိပ်ရာထဲကတောင် ထနိုင်မှာ မဟုတ်တော့ဘူး။" [၁၃၁၅] ဤယမုန်။ ၃၀၆။

## ကျမ်းကိုး
တစ်တော တစ်ဖတွန်

**တစ်တော တစ်ဖတွန်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တောတစ်တောလျှင် ကြက်ဖတစ်ကောင် မင်းမူ၍ တွန်သကဲ့သို့ ကိုယ့်နေရာနှင့်ကိုယ် လူတွင်ကျယ်လုပ်နေသည်။ 

## မူလရင်းမြစ်
*"ဝဋ္ဋဂါမဏိ မင်းပြု၍ ၅-လ ရှိသောအခါ ဗြာဟ္မဏတိဿဆိုသူနှင့် ကျည်းမင်း ၇-ယောက်တို့ ထကြွသောင်းကျန်းကြ၊ '''တစ်တော တစ်ဖတွန်ကြသဖြင့်..." [၁၃၂၇] ရှေ့သို့၊ ၇၊ ၂။ ၂၁။

## ကျမ်းကိုး
တစ်ခါသေဖူး ပျဉ်ဖိုးနားလည်

**တစ်ခါသေဖူး ပျဉ်ဖိုးနားလည်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
နာရေးကိစ္စကို တစ်ခါတွေ့ကြုံရဖူးမှ ပျဉ်ဖိုးနားလည်သည် ဆိုသကဲ့သို့ ဆုံးရှုံးနစ်နာမှုကို ကိုယ်တွေ့ကြုံဖူးမှ အကြောင်းသိနားလည်သွားသည်။ 

## မူလရင်းမြစ်
*"သူတို့ ညီအစ်ကိုသုံးယောက်က **တစ်ခါသေဖူး ပျဉ်ဖိုးနားလည်**ဆိုတာလို ရှေးကလို စိတ်ဝမ်းမကွဲတော့ဘဲ ကျောချင်းကပ်ပြီး ညီညွတ်ထားကြတော့ ရန်သူတွေ ဘယ်မှာ ရန်မူဝံ့တော့မလဲ။" [၁၃၁၅] စာဗိမာန်၊ ၂၁၇။ ၁၁။

## ကျမ်းကိုး
တစ်တက်စားလည်း ကြက်သွန်၊ နှစ်တက်စားလည်း ကြက်သွန်

**တစ်တက်စားလည်း ကြက်သွန်၊ နှစ်တက်စားလည်း ကြက်သွန်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
ကြက်သွန်သည် တစ်တက်စားလည်း ကြက်သွန်ပင်ဖြစ်၍ အနံ့နံသည်။ နှစ်တက်စားလည်း ကြက်သွန်ပင်ဖြစ်၍ အနံ့နံသည်။ ထို့အတူ မသင့်သော အရာသည် နည်းနည်းပြုသည်ဖြစ်စေ၊ များများပြုသည်ဖြစ်စေ မသင့်သည်သာ ဖြစ်သည်။ 

## မူလရင်းမြစ်
*"**တစ်တက်စားလည်း ကြက်သွန်၊ နှစ်တက်စားလည်း ကြက်သွန်**ပေါ့။ ခုမှတော့ ကျုပ်လည်း လူကောင်းပြန်မဖြစ်တော့ဘူး၊ သူခိုး သူခိုးပါပဲ။" [၁၃၁၀] ပဒေသာ၊ ၂၊ ၁၃။ ၅၄။

## ကျမ်းကိုး
တစ်ထွာပြ တစ်လံမြင်

**တစ်ထွာပြ တစ်လံမြင်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်ထွာပြလျှင် တစ်လံမြင်သည် ဆိုသကဲ့သို့ တစ်စွန်းတစ်စကို ပြရုံနှင့် ရှေ့အလားအလာကို ကြိုတင်မှန်းဆနိုင်သည်။ 

## ဆိုလိုရင်းတူညီသည့်အခြားစကားပုံ
အရိပ်ပြ အကောင်ထင် နှင့်အတူတူဖြစ်သည်။

## ကျမ်းကိုး
ကယ်လဖိုနီးယား နက်ဗျူလာ

**ကယ်လဖိုနီးယား နက်ဗျူလာ** (NGC 1499) သည် ပါဆီးယပ် ကြယ်စုတန်းရှိ ထုတ်လွှင့် နက်ဗျူလာဖြစ်ပြီး အမေရိကန် ပြည်ထောင်စုရှိ ကယ်လဖိုနီးယားပြည်နယ်နှင့် တူသောကြောင့် ဤကဲ့သို့ အမည်ပေးခြင်းဖြစ်သည်။ ယင်းသည် ကမ္ဘာမြေမှ အလင်းနှစ် ၁၀၀၀ အကွာ၌ တည်ရှိသည်။ ကယ်လဖိုနီးယား နက်ဗျူလာအား ၁၈၈၄ ခုနှစ်တွင် Edward Emerson Barnard ဆိုသူက ရှာဖွေတွေ့ရှိခဲ့သည်။

## ပုံပြခန်း

Image:California Neb 2007.jpg|Image of the **California Nebula** with amateur telescope.
Image:Menkhib and the California Nebula.jpg|Infrared image of the nebula from WISE.
Image:California Nebula H-Alpha.jpg|H-alpha image of the nebula with amateur telescope.

## ကိုးကား
## ပြင်ပလင့်များ
*NGC 1499 at SEDS
*Menkhib and the California Nebula by the Wide-field Infrared Survey Explorer (WISE)
တစ်နေ့ရွှေ တစ်နေ့ငွေ

**တစ်နေ့ရွှေ တစ်နေ့ငွေ** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်နေ့တွင် ရွှေထည်များနှင့်၊ နောက်တစ်နေ့တွင် ငွေထည်များနှင့် ပြောင်းလဲနေသကဲ့သို့ အခြေအနေသည် ကောင်းလိုက် မကောင်းလိုက် မတည်မငြိမ် ပြောင်းလဲနေသည်။ 

## မူလရင်းမြစ်
*"**တစ်နေ့ရွှေ တစ်နေ့ငွေ**ဆိုတာလို ငါ့ရောဂါများ သက်သာတယ်လို့ မရှိဘူး။" [၁၂၉၀] သန်းသန်း၊ ပ။ ၁၁။

## ကျမ်းကိုး
တစ်နေ့လုံး ကတော်ပေမဲ့ ဥတော့တစ်လုံး

**တစ်နေ့လုံး ကတော်ပေမဲ့ ဥတော့တစ်လုံး** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်နေ့လုံး ကတော်ကတော် အော်နေသော်လည်း ဥသောအခါ တစ်လုံးတည်းသာ ဥသကဲ့သို့ စကားဖြင့် ကြာမြင့်စွာ ဟိတ်ဟန်ပြနေသော်လည်း အလုပ်အနေနှင့် မဖြစ်စလောက်သာ အကောင်အထည်ပေါ်သည်။ 

## ကျမ်းကိုး
တတုတ္တရိသိက္ခာပုဒ်

**တတုတ္တရိသိက္ခာပုဒ်**သည် မြတ်စွာဘုရား၏ သာသနာတော်တွင် ရဟန်းတော်များ လိုက်နာစောင့်ထိန်းရန် ပညတ်တော်မူခဲ့သည့် နိဿဂ္ဂိပါစိတ်အာပတ်တစ်ခု ဖြစ်၏။

## သမိုင်း
မြတ်စွာဘုရားသည် သာဝတ္ထိမြို့၊ ဇေတဝန်ကျောင်းတော်တွင် သီတင်းသုံး နေတော်မူ၏။ ထိုအချိန်တွင် ဆဗ္ဗဂီရဟန်းတို့သည် “မြတ်စွာဘုရားသည် သင်္ကန်းအလုခံရသော၊ ပျောက်သော ရဟန်းအား အမျိုးမတော်စပ်သူထံမှ သင်္ကန်းတောင်းခြင်းကို ခွင့်ပြုတော်မူ၏။ ငါတို့သည် သင်္ကန်းကို တောင်းကြကုန်လော” ဟု ဆိုကာ တောင်းကုန်၏။ ထိုအခါ လူတစ်ယောက်သည် အစည်းအဝေးပြုရာ နေရာတွင် ထိုင်နေ၏။ ထိုသူက အခြားသူတစ်ယောက်ကို “ခိုးသူ အလုခံရသော ရဟန်းတို့သည် လာကုန်၏၊ အကျွန်ုပ်သည် သင်္ကန်းလှူပြီးပြီ” ဟု ဆို၏။ ထိုအခါ အပြောခံရသူလည်း “မိမိလည်း လှူပြီးကြောင်း” ဆို၏။ ထိုအခါ လူတို့သည် အဘယ်ကြောင့် ရဟန်းတို့သည် အတိုင်းအရှည်မသိဘဲ သင်္ကန်းကို တောင်းကုန်ဘိသနည်းဟု ဆိုကာ ကဲ့ရဲ့ကုန်၏။

ထိုအကြောင်းသည် အလိုနည်းသော ရဟန်းတို့ထံ ရောက်သွား၏။ အလိုနည်းသော ရဟန်းတို့သည် “အဘယ်ကြောင့် ဆဗ္ဗဂီရဟန်းတို့သည် အဘယ်ကြောင့် အတိုင်းအရှည်မသိဘဲ တောင်းကုန်ဘိကြသနည်း” ဟု ကဲ့ရဲ့၏။ ထို့နောက် မြတ်စွာဘုရားအား လျှောက်ထား၏။ မြတ်စွာဘုရားသည် ရဟန်းများအား “ဟုတ်မှန်ပါသလော” ဟု မေးမြန်း၏။ ထိုအခါ “ဟုတ်မှတ်ကြောင်း” လျှောက်ထား၏။

ထိုအခါ မြတ်စွာဘုရားသည် ကဲ့ရဲ့တော်မူကာ အောက်ပါသိက္ခာပုဒ်ကို ပညတ်တော်မူ၏။

## သိက္ခာပုဒ်
“ဆွေမျိုးမတော်စပ်သော အိမ်ရှင်သော်လည်းကောင်း၊ အိမ်ရှင်မသော်လည်းကောင်း များစွာသော သင်္ကန်းတို့ဖြင့် ရှေးရှူဆောင်၍ ဖိတ်ကြားငြားအံ့။ ထိုရဟန်းသည် ထိုဆောင်လာသော သင်္ကန်းမှ သင်းပိုင်နှင့်တကွ ဧကသီမျှသာဖြစ်သော သင်္ကန်းကိုသာ ခံယူရမည်။ ထိုထက်အလွန် သာယာ ‘ခံယူငြားအံ့’ ထိုရဟန်းအား နိဿဂ္ဂိပါစိတ်အာပတ် သင့်၏” ဤသို့ (ပြကြကုန်လော့ဟု မိန့်တော်မူ၏။)။

## ကိုးကား
တစ်နေ့တစ်လံ ပုဂံဘယ်ရွေ့မလဲ

**တစ်နေ့တစ်လံ ပုဂံဘယ်ရွေ့မလဲ** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
ပုဂံသို့ ရည်မှန်း၍ ခရီးထွက်ခဲ့သူသည် တစ်နေ့တစ်လံမျှသာ သွားစေဦး နေ့စဉ်မှန်မှန်သွားပါက ပုဂံသို့ မုချရောက်မည်ဖြစ်သကဲ့သို့ လုပ်ငန်းတစ်ခုကို နည်းနည်းချင်းဖြစ်စေကာမူ မှန်မှန် အားထုတ်ဆောင်ရွက်သွားလျှင် တစ်ချိန်တွင် မုချပြီးမြောက်မည်သာ ဖြစ်သည်။ 

## မူလရင်းမြစ်
*"**တစ်နေ့တစ်လံ ပုဂံဘယ်မရွေ့**ဟူသော စကားအတိုင်း တဖြည်းဖြည်း လျှောက်ခဲ့ရ၏။" [၁၃၁၅] သွေး၊ ၃၃၇။ ၃၈။

## ကျမ်းကိုး
ဥပက္ခဋသိက္ခာပုဒ်

**ဥပက္ခဋသိက္ခာပုဒ်**သည် မြတ်စွာဘုရား၏ သာသနာတော်တွင် ရဟန်းတော်များ လေးစားလိုက်နာရန် ပညတ်တော်မူခဲ့သည့် နိဿဂ္ဂိပါစိတ်အာပတ်တစ်ခု ဖြစ်သည်။

## သမိုင်း
မြတ်စွာဘုရားသည် သာဝတ္ထိမြို့၊ ဇေတဝန်ကျောင်းတော်တွင် သီတင်းသုံး နေတော်မူ၏။ တစ်ခုသောအချိန်တွင် လူယောက်ျားတစ်ယောက်သည် သူ၏ ဇနီးအား “အသျှင်ဥပနန္ဒအား သင်္ကန်းဖြင့် ဖုံးလွှမ်းအံ့ ‘လှူအံ့’ “ ဟု ပြောသည်ကို ရဟန်းတစ်ပါးသည် ကြား၏။ ထို့နောက် ရဟန်းသည် အသျှင်ဥပနန္ဒအား ထိုအကြောင်းကို ပြော၏။ အသျှင်ဥပနန္ဒသည် “ထိုသူမှာ မိမိ၏ အလုပ်အကျွေး ဖြစ်သည်” ဟု ပြော၏။

ထို့နောက် အသျှင်ဥပနန္ဒသည် ယောက်ျားထံသို့ သွားကာ  “သင်သည် ငါ့ကို သင်္ကန်းဖြင့် ဖုံးလွှမ်းလိုပါက ဤသို့ သဘောရှိသည့် သင်္ကန်းဖြင့် ဖုံးလွှမ်းပါ။ ငါသုံးဆောင်မည် မဟုတ်သော သင်္ကန်းဖြင့် ဖုံးလွှမ်းသော် အဘယ်ပြုအံ့နည်း” ဟု ဆို၏။

ထိုအခါ ယောက်ျားသည် “အသျှင်ဥပနန္ဒသည် ရှေးက မဖိတ်ကြားဘဲ အိမ်ရှင်သို့ ချဉ်းကပ်၍ သင်္ကန်း၌ အထူးစီရင်ခြင်းသို့ အဘယ်ကြောင့် ရောက်ဘိသနည်း” ဟု ကဲ့ရဲ့၏။ ရဟန်းတို့သည်လည်း ကဲ့ရဲ့ကုန်၏။ ထို့နောက် မြတ်စွာဘုရားအား လျှောက်ထားကြ၏။ မြတ်စွာဘုရားသည် အသျှင်ဥပနန္ဒအား “ဟုတ်မှတ်ပါသလော” ဟု မေးမြန်းရာ “ဟုတ်မှန်ကြောင်း” ဖြေကြား၏။ ထို့နောက် အသျှင်ဥပနန္ဒအား “သင်နှင့်ဆွေမျိုးတော်စပ်ပါသလား” ဟု မေးရာ “မတော်စပ်ကြောင်း” ဖြေကြား၏။

ထိုအခါ မြတ်စွာဘုရားသည် ကဲ့ရဲ့တော်မူကာ အောက်ပါသိက္ခာပုဒ်ကို ပညတ်တော်မူ၏။

## သိက္ခာပုဒ်
“ရဟန်းကိုသာလျှင် ရည်ညွှန်း၍ ဆွေမျိုးမတော်စပ်သော အိမ်ရှင်သည်လည်းကောင်း၊ အိမ်ရှင်မသည်လည်းကောင်း သင်္ကန်းဖိုးကို ‘ဤ သင်္ကန်းဖြင့် သင်္ကန်းကို ဝယ်၍ ဤမည်သော ရဟန်းကို သင်္ကန်းဖြင့် ဖုံးလွှမ်းအံ့’ ဟု စီရင်အပ်၏၊ အကယ်၍ ထိုဒါယကာသို့ ထိုရဟန်းသည် ရှေးက  မဖိတ်ကြားအပ်ဘဲ ချဉ်းကပ်၍ ‘ဒါယကာ တောင်းပန်အပ်သည်၊ အကျွန်ုပ်ကို ဒါယကာသည် ဤသင်္ကန်းကို ဝယ်၍ ဖုံးလွှမ်းပါလော့’ ဟု ကောင်းသည်ကို အလိုရှိသည်၏ အဖြစ်ကို စွဲ၍ သင်္ကန်း၌ အထူးစီရင်ခြင်းသို့ ရောက်ငြားအံ့၊ (ထိုရဟန်းအား) နိဿဂ္ဂိပါစိတ်အာပတ် သင့်၏” ဟု မိန့်တော်မူ၏။

## ကိုးကား
ဟိုက်ပါရီယွန် (ဂြိုဟ်ရံလ)

**ဟိုက်ပါရီယွန်** သည် စနေဂြိုဟ်၏ ဂြိုဟ်ရံလတစ်စင်းဖြစ်ပြီး ၁၈၄၈ ခုနှစ်တွင် William Cranch Bond၊ George Phillips Bond နှင့် William Lassell တို့က ရှာဖွေတွေ့ရှိခဲ့သည်။ ယင်းသည် ပထမဆုံး ရှာဖွေတွေ့ရှိခဲ့သည့် ပုံစံ တည်တကျမရှိသော ဂြိုဟ်ရံလတစ်ခု ဖြစ်သည်။ 

## မှတ်စု
## ကိုးကား
မြောက်ပိုးကရင်ဘာသာစကား

**မြောက်ပိုင်းပိုးကရင်ဘာသာစကား** သို့မဟုတ် **Phlong** သည် ထိုင်းနိုင်ငံတွင် ပြောဆိုအသုံးပြုကြသော ကရင်ဘာသာစကားတစ်ခု ဖြစ်သည်။ ဤဘာသာစကားသည် အရှေ့မြောက်ပိုးကရင်ဘာသာစကားနှင့် နီးစပ်သော်လည်း အခြား ပိုးမူကွဲများနှင့် အပြန်အလှန် နားလည်နိုင်ခြင်း မရှိပေ။ 

## ပျံ့နှံ့မှု
*Chiang Mai, Lamphun, နှင့် Tak ခရိုင်များ
*Mae Hong Son province (၁၅–၂၅ ရွာ): Hot မှ Mae Sarieng အကြား သံလွင်မြစ်တလျောက်ရှိ Mae Sarieng မြို့၊ Mae Ngaw 

## ကိုးကား
*Phillips, Audra. 2009. *Lexical Similarity in Pwo Karen* . In PYU Working Papers in Linguistics 5, Audra Phillips (ed.). Chiang Mai, Thailand: Payap University Linguistics Department.
ဒုတိယ ဥပက္ခဋသိက္ခာပုဒ်

**ဒုတိယ ဥပက္ခဋသိက္ခာပုဒ်**သည် မြတ်စွာဘုရား၏ သာသနာတော်တွင် ရဟန်းတော်များ လေးစားလိုက်နာရန် ပညတ်တော်မူခဲ့သည့် နိဿဂ္ဂိပါစိတ်အာပတ်တစ်ခု ဖြစ်သည်။

## သမိုင်း
မြတ်စွာဘုရားသည် သာဝတ္ထိမြို့၊ ဇေတဝန်ကျောင်းတော်တွင် သီတင်းသုံးနေတော်မူ၏။ တစ်ခုသောအချိန်တွင် ယောက်ျားတစ်ယောက်သည် အခြားယောက်ျားတစ်ယောက်အား “အသျှင်ဥပနန္ဒအား သင်္ကန်းဖြင့် ဖုံးလွှမ်းအံ့” ဟု ပြော၏။ ထိုယောက်ျားကလည်း မိမိသည်လည်း “ အသျှင်ဥပနန္ဒာအား သင်္ကန်းဖြင့် ဖုံးလွှမ်းအံ့” ဟု ဆို၏။ ထိုသို့ ပြောသည်ကို ရဟန်းတစ်ပါးသည် ကြား၏။ ထို့နောက် ထိုရဟန်းအား ဤအကြောင်းကို ပြောပြ၏။

ထိုအခါ အသျှင်ဥပနန္ဒသည် ယောက်ျားတို့ထံသို့ ချဉ်းကပ်ကာ “သင်တို့သည် ငါ့ကို သင်္ကန်းဖြင့် ဖုံးလွှမ်းလိုပါက ဤသို့ သဘောရှိသော သင်္ကန်းဖြင့် ဖုံးလွှမ်းကြလော့၊ ငါမသုံးဆောင်သော သင်္ကန်းတို့ဖြင့် ဖုံးလွှမ်းသော်လည်း အဘယ်ပြုအံ့နည်း” ဟု ဆို၏။

ထိုအခါ ယောက်ျားတို့သည် “ဤရဟန်းတို့ကို သင်္ကန်းဖြင့် ဖုံးလွှမ်းခြင်းငှါ မလွယ်ကူပေ၊ အဘယ်ကြောင့် အသျှင်ဥပနန္ဒသည် ငါတို့သည် ရှေးက မဖိတ်ကြားအပ်ဘဲ ချဉ်းကပ်၍ သင်္ကန်း၌ အထူးစီရင်ြခင်းသို့ ရောက်ဘိသနည်း” ဟု ကဲ့ရဲ့ကြ၏။ ထို့နောက် အလိုနည်းသော ရဟန်းတို့သည်လည်း ကဲ့ရဲ့ကြကုန်၏။ ထို့နောက် မြတ်စွာဘုရားအား လျှောက်ထားကြ၏။

မြတ်စွာဘုရားသည် အသျှင်ဥပနန္ဒအား “မှန်ကန်ပါသလား” ဟု မေးရာ “မှန်ကန်ကြောင်း” ဖြေကြား၏။ ထို့နောက် အသျှင်ဥပနန္ဒအား “သင်နှင့်ဆွေမျိုးတော်စပ်ပါသလား” ဟု မေးရာ “မတော်စပ်ကြောင်း” ဖြေကြား၏။

ထိုအခါ မြတ်စွာဘုရားသည် ကဲ့ရဲ့တော်မူကာ အောက်ပါသိက္ခာပုဒ်ကို ပညတ်တော်မူ၏။

## သိက္ခာပုဒ်
“ရဟန်းကိုသာလျှင် ရည်ညွှန်း၍ နှစ်ဦးကုန်သော ဆွေမျိုးမတော်စပ်ကုန်သော အိမ်ရှင်တို့သည်လည်းကောင်း၊ အိမ်ရှင်မတို့သည်လည်းကောင်း၊ အသီးသီးသော သင်္ကန်းဖိုးတို့ကို ‘ငါတို့သည် ဤအသီးသီးသော သင်္ကန်းဖိုးတို့ဖြင့် အသီးသီးသော သင်္ကန်းတို့ကို ဝယ်၍ ဤမည်သော ရဟန်းကို သင်္ကန်းတို့ဖြင့် ဖုံးလွှမ်းကုန်အံ့’ဟု စီရင်အပ်ကုန်၏၊ အကယ်၍ ထိုရဟန်းသည် ထိုဒါယကာတို့သို့ ရှေးက မဖိတ်ကြားအပ်ဘဲ ချဉ်းကပ်၍ ‘ဒါယကာတို့ တောင်းပန်တိုက်တွန်းပါသည်၊ ငါ့ကို ဤအသီးသီးသော သင်္ကန်းဖိုးတို့ဖြင့် ဤသို့သလောရှိသည်လည်းဖြစ်သော သင်္ကန်းကို ဝယ်၍ နှစ်ယောက်ဖြစ်ကြသူတို့သည် တစ်ပေါင်းတည်း ဖြစ်ကြကုန်လျက် ဖုံးလွှမ်းကြကုန်လော့’ဟု ကောင်းသည်ကို အလိုရှိသည်၏ အဖြစ်ကို စွဲ၍ သင်္ကန်း၌ အထူးစီရင်ခြင်းသို့ ရောက်ငြားအံ့၊ (ထိုရဟန်းအား) နိဿဂ္ဂိပါစိတ်အာပတ် သင့်၏” ဤသို့ (ပြကြကုန်လော့ဟု မိန့်တော်မူ၏။)

## ကိုးကား
အရှေ့မြောက်ပိုးကရင်ဘာသာစကား

**အရှေ့မြောက်ပိုးကရင်ဘာသာစကား** သို့မဟုတ် **Phrae Pwo** သည် ထိုင်းနိုင်ငံ၏ Phrae, Lampang နှင့် Chiang Rai ခရိုင်တို့တွင် ပြောဆိုအသုံးပြုကြသော ကရင်ဘာသာစကားတစ်ခု ဖြစ်သည်။ ဤဘာသာစကားသည် မြောက်ပိုးကရင်ဘာသာစကားနှင့် နီးစပ်သော်လည်း အခြား ပိုးမူကွဲများနှင့် အပြန်အလှန် နားလည်နိုင်ခြင်း မရှိပေ။

## ကိုးကား
## ဆက်လက် ဖတ်ရှုရန်
* Dawkins, Erin and Audra Phillips *A Sociolinguistic Survey of Pwo Karen in Northern Thailand * (see pages 44–54).
နာဂါဆာကီမြို့

**နာဂါဆာကီမြို့**သည် ဂျပန်နိုင်ငံ ကျူးရှူးကျွန်းပေါ်ရှိ နာဂါဆာကီပရီဖက်ချာ၏ မြို့တော်နှင့် အကြီးဆုံးမြို့ဖြစ်သည်။ ဂျပန်ဘာသာစကားဖြင့် ရှည်သော အငူဟု အဓိပ္ပာယ်ရသည်။

## ကိုးကား
အင်္ဂလိပ်လူမျိုး

**အင်္ဂလိပ်လူမျိုး**များသည် အင်္ဂလန်နိုင်ငံတွင် နေထိုင်သော လူမျိုးများဖြစ်ကြပြီး အင်္ဂလိပ်စကားကို ပြောကြသည်။ အင်္ဂလိပ်လူမျိုး သည် လူဖြူလူမျိူး ဖြစ်သည်။ အင်္ဂလိပ်လူမျိုး ဆိုသော အမှတ်လက္ခဏာသည် အလယ်ခေတ်အစောပိုင်းမှ အစပြုခဲ့ပြီး ရှေးကျသော အင်္ဂလိပ်စကားတွင် "နတ်တို့မိသားစု" (Angelcynn) ဟု ခေါ်ခဲ့ကြသည်။ အင်္ဂလိပ်လူမျိုး ဆိုသော အမည်မှာ "နတ်" (Angles) ဆိုသော စကားမှ ဆင်းသက်လာခြင်းဖြစ်ပြီး အေဒီ ၅ ရာစုခန့်တွင် ဂရိတ်ဗြိတိန်သို့ ရွှေ့ပြောင်းလာခဲ့သော ဂျာမန်နစ် လူမျိုးစု တစ်ခု ဖြစ်သည်။ အင်္ဂလန်သည် ယူနိုက်တက်ကင်းဒမ်းနိုင်ငံ အတွင်းမှ တိုင်းပြည်တစ်ခု ဖြစ်ပြီး ထိုနိုင်ငံတွင် နေထိုင်သူ အများစုမှာ ဗြိတိသျှနိုင်ငံသားများ ဖြစ်ကြသည်။

## နေထိုင်ရာဒေသ 
အင်္ဂလိပ်လူမျိုးသည် ဗြိတိသျှနိုင်ငံ၊ အမေရိကနိုင်ငံ၊ ဩစတြေးလျနိုင်ငံ၊ ကနေဒါနိုင်ငံ၊ တောင်အာဖရိကနိုင်ငံ၊ နယူးဇီလန်နိုင်ငံတွင် အများဆုံး နေထိုင်ကြပြီး။ အခြာသောနိုင်ငံများတွင် လည်နေထိုင်ကြသည်။ နိုင်ငံများ၌ နေထိုင်မှု‌အများဆုံးကို အောက်ပါအတိုင် ဖော်ပြထားသည်။

* (၁) အမေရိကနိုင်ငံ
* (၂) ဗြိတိသျှနိုင်ငံ
* (၃) ဩစတြေးလျနိုင်ငံ၊ 
* (၄) ကနေဒါနိုင်ငံ
* (၅) တောင်အာဖရိကနိုင်ငံ
* (၆) နယူးဇီလန်နိုင်ငံ

## သမိုင်း 
အင်္ဂလိပ်လူမျိုးသည် အေဒီ ၅ ရာစုခန့်တွင် ဂရိတ်ဗြိတိန်သို့ ရွှေ့ပြောင်းလာခဲ့သော ဂျာမန်နစ် လူမျိုးစု တစ်စု ဖြစ်သည်။ နောက်ပိုင်းတွင် roman အင်ပါယာမှ အင်္ဂလိန်နိုင်ငံသို့ သိမ်းပိုက် ခဲ့သည်။

အင်္ဂလိပ်လူမျိုးသည် နိုင်ငံငယ်များ တည်ထောင် ခဲ့ကြသည်။ ၉၂၇ အေဒီတွင် အင်္ဂလိန်နိုင်ငံဟု စုစည်းခဲ့သည်။ ၁၇၀၇ ခုနှစ်တွင် စကော့တလန်နိုင်ငံ၊ အိုင်ယာလန်နိုင်ငံကို ပေါင်း၍ ဂရိတ်ဗြိတိန်နိုင်ငံဟု အမည်ပြောင်လည်းပေးခဲ့သည်။

## ယဉ်ကျေးမှု 
အင်္ဂလိပ်လူမျိုးသည် ဗြိတိသျှအင်ပါယာနှင့် အင်္ဂလိပ်ဘာသာစကား ကြောင်းနာမည်ကြီးသည် လူမျိုးဖြစ်သည်။

### အမျိုးသားသင်္ကေတ 
အင်္ဂလိပ်လူမျိုး/နိုင်ငံ၏အလံသည် Saint George's Cross၏ ပုံကိုအတုယူထားသည်။ ရှေ့အခါကပင် အသုံးပြုခဲသည်။

အင်္ဂလန်လူမျိုး/နိုင်ငံ၏ တံဆိပ်သည် လည်း‌ရှေ‌အခါကပင် အသုံးပြုခဲသည်။ အနီရောင် မျက်နှာပြင်တွင် ခြင်္သေ့ ၃ ကောင်ကို ထည့်ထားသည်။

### ဘာသာရေး 
ဗြိတိန်နိုင်ငံ၌ အင်္ဂလိပ်လူမျိုးအများစုမှာ အင်္ဂလိပ် အသင်းတော်ဆို့သည် ခရစ်ယာန်ဂိုဏ်းအာ ကိုးကွယ်မှုများသည်။ ဒုတိယမှ ဘာသာမဲ့ ဖြစ်ပြီး။ အခြားဘာသာများကိုလည်း ကိုးကွယ်ကြသည်။
## ကိုးကား
တစ်ချက်ခုတ် နှစ်ချက်ပြတ်

**တစ်ချက်ခုတ် နှစ်ချက်ပြတ်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်ချက်ခုတ်ရုံဖြင့် နှစ်ချက်ပြတ်သကဲ့သို့ အလုပ်တစ်ခု ပြုလုပ်ရုံနှင့် ကိစ္စနှစ်ခု ပြီးမြောက်သည်။ 

## မူလရင်းမြစ်
*"နှမ်းကြဲနှမ်းပက်၊ ဒိုးဇယ်ကို စက်သည့်နှယ်၊ **တစ်ချက်ခုတ် နှစ်ချက်ပြတ်၊**" [၁၂၂၀] နေကန် * ၃၇
*"ဤဝတ္ထုကြီးဟောသဖြင့် အနတ္တကို ဟောခြင်းကိစ္စလည်း ပြီးစီးသွားတယ်၊ **တစ်ချက်ခုတ် နှစ်ချက်ပြတ်**ဆိုတဲ့ စကားလိုပေါ့။" [၁၂၆၉] ဒေရီ၊ စ။ ၇၄။

## ကျမ်းကိုး
မီရန်ဒါ (ဂြိုဟ်ရံလ)

**မီရန်ဒါ** သည် ယူရေးနပ်စ်ဂြိုဟ်၏ အသေးငယ်ဆုံးနှင့် အတွင်းပိုင်းအကျဆုံး ၅ ခုမြောက် ဂြိုဟ်ရံလတစ်စင်း ဖြစ်သည်။ ယင်းအား ဂျရတ် ကိုင်းပါးဆိုသူက ၁၉၄၈ ဖေဖော်ဝါရီ ၁၆ တွင် ရှာဖွေတွေ့ရှိခဲ့သည်။ ယူရေးနပ်၏ အခြားသော ဂြိုဟ်ရံလများကဲ့သို့ မီရန်ဒါသည် မိခင်ဂြိုဟ်၏ အီကွေတာပြင်ညီနှင့် နီးကပ်လျက် လှည့်ပတ်သည်။ မီရန်ဒါသည် အချင်းအားဖြင့် ၄၇၀ ကီလိုမီတာခန့်သာရှိပြီး နေအဖွဲ့အစည်းတွင် အသေးဆုံး အရာဝတ္ထုများထဲမှတစ်ခု ဖြစ်သည်။ မီရန်ဒါ၏ အနီးကပ်ဓာတ်ပုံများမှာ ဗွိုင်ယေဂျာ ၂ မှ ၁၉၈၆ ခုနှစ်အတွင်း ရိုက်ခဲ့သောပုံများဖြစ်သည်။ ယင်းကဲ့သို့ ဖြတ်ပျံခဲ့သည့်အချိန်က မီရန်ဒါ၏ တောင်ဘက်ခြမ်းသည် နေသို့ မျက်နှာမူလျက်ရှိခဲ့သည်။ ထို့ကြောင့် ယင်းတောင်ဘက်ခြမ်းအပိုင်းကိုသာ လေ့လာနိုင်ခဲ့သည်။ မီရန်ဒါကို ကျောက်စိုင်ကျောက်ခဲများဖြင့် ဖွဲ့စည်းထားပြီး မျက်နှာပြင်တွင် ရေခဲများဖြင့် ဖုံးလွှမ်းထားသည်။ မီရန်ဒါတွင် လွန်ကဲသော ရာသီဥတု ပြောင်းလဲမှု တည်ရှိသည်။ မီရန်ဒါ ပါဝင်သည့် ယူရေးနပ်စ်၏ ဂြိုဟ်ရံလများတွင် ဖြစ်ပေါ်နေသော ပထဝီဝင်များအကြာင်းကို အသေးစိတ် နားလည်ထားခြင်း မရှိသေးပေ။
 

## ကိုးကား
ကျောက်ကျော

**ကျောက်ကျော** သည် ဂျယ်လီနှင့် ဆင်တူသော စားဖွယ်ရာတစ်မျိုးဖြစ်ပြီး အယ်လ်ဂျေးဟုခေါ်သော ပင်လယ်ရေညှိမှ ရရှိသည်။

## စားသောက်ဖွယ်ရာများ 
ကျောက်ကျောဖြင့် သီးစုံကျောက်ကျော၊ အုန်းနို့ကျောက်ကျော၊ ကြက်ဥကျောက်ကျော စသဖြင့် စားသောက်ဖွယ်ရာအမျိုးမျိုး ဖန်တီးနိုင်သည်။

### သီးစုံကျောက်ကျော
သီးစုံကျောက်ကျောသည် ကျိုထားသော ကျောက်ကျောတွင် လှီးဖြတ်ထားသော စတော်ဘယ်ရီသီး၊ နာနတ်သီး၊ ရှောက်ချိုသီး၊ သီးမွှေးငှက်ပျောသီး၊ သင်္ဘောသီး စသော အသီးများထည့်ကာ ပြုလုပ်သော အစားအသောက်တစ်မျိုး ဖြစ်သည်။

### ပါဝင်သောပစ္စည်းများ
*ကျောက်ကျောမှုန့် 
*အုန်းသီး
*သကြား
*ဆား
*စတော်ဘယ်ရီသီး
*နာနတ်သီး၊ ရှောက်ချိုသီး၊
*သီးမွှေးငှက်ပျောသီး၊ သင်္ဘောသီး

### ကြက်ဥကျောက်ကျော
ကြက်ဥကျောက်ကျောသည် ကျောက်ကျောနှင့် ကြက်ဥ၊ အုန်းနို့ တို့ဖြင့် အလွှာလိုက် ပြုလုပ်ထားသော စားသောက်ဖွယ်ရာ ဖြစ်သည်။
#### ပါဝင်သောပစ္စည်းများ
* ကျောက်ကျော
* ဘဲဥ ( သို့ ) ကြက်ဥ
* စပျစ်သီးခြောက်
* နို့မှုန့်
* အုန်းသီး
* သကြား
* ဆား၊ အနံ့

## ကိုးကား
ဝက်သားပုံးရည်ကြီးချက်

**ဝက်သားပုံးရည်ကြီးချက်** သည် ဝက်သားကို ပုံးရည်ကြီးဖြင့် တွဲဖက်ချက်ပြုတ်ထားသော ဟင်းလျာတစ်ခု ဖြစ်သည်။

## ပါဝင်ပစ္စည်းများ
* ဝက်သား
* ကြက်သွန်နီ
* ကြက်သွန်ဖြူ
* ချင်း
* ငရုတ်သီးစိမ်း
* ပဲငံပြာရည်( အနောက် )
* ဆား
* ကြက်သားမှုန့်
* သကြား 
* ပုံးရည်ကြီး

## ချက်ပြုတ်ခြင်း
ဝက်သားကို ( ဆား၊ ကြက်သားမှုန့်၊ ပဲငံပြာရည်၊ သကြား ) တို့ဖြင့် သမအောင် ရောကာ ရေခဲသေတ္တာအောက်ထပ်တွင် ၂ နာရီခန့် နှပ်ထားသည်။ အိုးတစ်အိုးထဲတွင် ရေကို ဝက်သား သုံးထပ်သားမြုပ်သည်အထိထည့်ပြီး မီးပြင်းပြင်းဖြင့် ဝက်သားနူးသည်အထိ ၃ ကြိမ်ခန့် ရေထပ်ထည့်ပြီး တည်သည်။ ဝက်သား နူးအိလာပြီး ရေခန်းလျှင် ဝက်သားကို အနေတော် အတုံးလေးများ တုံးပေးသည်။ ထို့နောက် ဒယ်အိုးထဲ ဆီထည့်ပြီး ကြက်သွန်ဖြူ၊ ကြက်သွန်နီ၊ ချင်း၊ ငရုတ်သီးစိမ်း တို့ကို ဆီသတ်သည်။ ဝက်သားများ၊ ပုံးရည်ကြီး၊ ရေ တို့ကို ထည့်ပြီး သမအောင် ရောမွှေပြီးနောက် ဆားထည့်ပြီး သမအောင် ရောမွှေကာ ဆီပြန်သည်အထိ ချက်ပြုတ်သည်။

## ကိုးကား
ဖီဘီ (ဂြိုဟ်ရံလ)

**ဖီဘီ** ( ; Greek:  သည် စနေဂြိုဟ်၏ ဂြိုဟ်ရံလတစ်စင်းဖြစ်ပြီး ပျမ်းမျှ အချင်း ၂၁၃ ကီလိုမီတာ ရှိသည်။ ယင်းအား ဝီလီယံ ဟင်နရီ ပတ်ကရင်းဆိုသူက ၁၈၉၉ မတ်လ ၁၈ တွင် ရှာဖွေတွေ့ရှိခဲ့သည်။ ဖီဘီသည် ပျမ်းမျှ စက်ဝိုင်းပုံစံရှိပြီး ထိတိုက်မှုများကြောင်း အနာအဆာများဖြင့် ပြည့်သွားသည်။ 

## ကိုးကား
ပခုက္ကူ ဦးအုံးဖေ

**ပခုက္ကူ ဦးအုန်းဖေ**(၁၉၁၇ - ၂၀၀၈) သည် လူမှုထူးချွန်ဆု ပထမအဆင့်ရ အမျိုးသားစာပေပညာဆုရှင် ဖြစ်ခဲ့သည်။

၁၉၉၅-ခုနှစ်၊ ဖေဖော်ဝါရီလ(၂၆)ရက်နေ့တွင် ဦးအုံးဖေသည် ပခုက္ကူမြို့၌ စာကြည့်တိုက်ကြီး တစ်ခုကို တည်ထောင်ဖွင့်လှစ်ခဲ့သည်။

## ပခုက္ကူ ဦးအုံးဖေ စာပေဆု 
ဦးအုံးဖေသည် ၁၉၉၂-ခုနှစ်၊ မေလ(၃၁)ရက်နေ့တွင် အသက်(၇၆)နှစ်ပြည့်ထိမ်းအမှတ်အဖြစ် ငွေကျပ်(၇၆)သိန်းနှင့် (၁၂၇၉)ကျပ်ကို စာပေရန်ပုံငွေတစ်ရပ်အဖြစ် ရန်ကုန်မြို့ အမျိုးသားဇာတ်ရုံတွင် နိုင်ငံတော်သို့ လှူဒါန်းခဲ့သည်။ နှစ်စဉ် ထိုလှူဒါန်းငွေနှင့် စာပေဗိမာန်မှ တဆင့် ပခုက္ကူ ဦးအုံးဖေ စာပေဆုများကို ပေးအပ်သည်။

## ကိုးကား 
ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ
ကောသိယသိက္ခာပုဒ်

**ကောသိယသိက္ခာပုဒ်** သည် မြတ်စွာဘုရား၏ သာသာနာတော်တွင် ရဟန်းတော်များ လိုက်နာစောင့်ထိန်းရန် ပညတ်တော်မူခဲ့သည့် နိဿဂ္ဂိယပါစိတ်အာပတ်တစ်ခု ဖြစ်သည်။

## သမိုင်း
မြတ်စွာဘုရားသည် အာဠဝီမြို့၊ အဂ္ဂါဠစေတီတွင် သီတင်းသုံးနေတော်မူ၏။ ထိုအချိန်တွင် ဆဗ္ဗဂ္ဂီရဟန်းတို့သည် ပိုးလုပ်သူတို့ထံ ချဉ်းကပ်၍ “ဒါယကာတို့ များစွာသော ပိုးကောင်တို့ကို ပြုတ်ကြလော့၊ ငါတို့အားလည်း ပေးကြလော့၊ ငါတို့သည်လည်း ပိုးချည်နှင့် ရောသော အခင်းကို ပြုလုပ်ခြင်းငှါ အလိုရှိသည်” ဟု ဆို၏။

ထိုအခါ ပိုးလုပ်သူတို့သည် “မိမိတို့ပင် အသက်မွေးမှုကြောင့် လည်းကောင်း၊ သား မယားကြောင့်လည်းကောင်း၊ ငယ်သော များစွာသော သတ္တဝါတို့ကို သတ်ကြရ၏။ ဆဗ္ဗဂ္ဂီရဟန်းတို့သည် အဘယ်ကြောင့် ပိုးချည်နှင့်ရောသော အခင်းကို အလိုရှိသည်ဟု ဆိုကြသနည်း” ဟု ကဲ့ရဲ့ကြ၏။  ထို့နောက်အလိုနည်းသော ရဟန်းတို့သည်လည်း ကဲ့ရဲ့ကြ၏။ ထို့နောက် မြတ်စွာဘုရားအား လျှောက်ထားကြ၏။ မြတ်စွာဘုရားသည် “ဟုတ်မှန်ပါသလား” ဟု မေးမြန်း၏။ ဆဗ္ဗဂ္ဂီရဟန်းတို့လည်း “ဟုတ်မှန်ကြောင်း” ဖြေကြား၏။

ထိုအခါ မြတ်စွာဘုရားသည် ကဲ့ရဲ့တော်မူကာ အောက်ပါသိက္ခာပုဒ်ကို ပညတ်တော်မူ၏။

## သိက္ခာပုဒ်
“အကြင်ရဟန်းသည် ပိုးချည်နှင့်ရောသော အခင်းကို ပြုလုပ်စေငြားအံ့၊ (ထိုရဟန်းအား) နိဿဂ္ဂိပါစိတ်အာပတ် သင့်၏” ဤသို့ (ပြကြကုန်လော့ဟု မိန့်တော်မူ၏။)

## ကိုးကား
ထန်းတက်လုပ်ငန်း

**ထန်းတက်လုပ်ငန်း**ကို မြန်မာနိုင်ငံရှိ ထန်းပင်များ  အများအပြား ပေါက်ရောက်ရာ ဒေသများတွင် လုပ်ကိုင်လေ့ရှိကြသည်။ ထန်းတက်လုပ်ငန်း လုပ်ကိုင်သူများကို ထန်းတောင်သူများဟု ခေါ်တွင်သည်။

ထန်းတောင်သူများသည် ထန်းပြင်ခြင်း၊ ထန်းတက်ခြင်း၊ ထန်းလျက် ချက်ခြင်း လုပ်ငန်းများကို လုပ်ကိုင်ကြသည်။ ထန်းတောင်သူအများစုမှာ ထန်းတက်သည့် ပထမဆုံးနေ့ကို စနေနေ့တွင် ပြုလုပ်ကြပြီး ထန်းမှာ စနေနံဖြစ်၍ စနေနေ့မှာ စ၍ ထန်းတက်ပါက ထန်းရည်အထွက်နှုန်း ကောင်းသည်ဟု ယုံကြည်ကြသည်။ 

ထန်းတက်လုပ်ငန်းအတွက် ထန်းလှီးဓား (၂) ချောင်း၊ ထန်းလိုင်၊ လှေကား၊ ရင်းထောင်၊ ရင်းဆွဲ၊ ထန်းရည်အိုး၊ ထန်းရည်ကြိုးတို့ကို အသုံးပြုကြသည်။ 

ထန်းတက်ရန်အတွက် ပထမဦးစွာ ပန်ခြောက်ကန်ရှင်းခြင်းဟု ခေါ်သည့် ထန်းလက်ခြောက်တို့ကို ရှင်းလင်းပေးရသည်။ နုတ်လက်ပယ်ပြီးသည်နှင့် ထန်းစ၊ ထန်းဖူး ပေါ်လာသည်။ ပေါ်လာသော ထန်းစကို ကလိုင်ဖြင့် နင်းခြင်း၊ ထန်းစူးပေါက်ခြင်းဟု ခေါ်သော နှီးနှင့် စုစည်းခြင်း၊ အခွံရစ်လှီးခြင်းတို့ကို စနစ်တကျ စိတ်ရှည်စွာ ပြုလုပ်ပေးကြရသည်။

ထန်းတက်ခြင်းလုပ်ငန်းသည် တစ်ရက်မှ ပျက်၍မရသောလုပ်ငန်း ဖြစ်သည်။ နေ့စဉ်ထန်းလှီးပေးရသည်။ ရက်ကျော်ပါက ထန်းမထွက်တော့ပေ။ ပထမဦးစွာ ထန်းပြင်၊ ထန်းလှီးသည်နှင့် ထန်းရည်အိုး တင်ပေးရသည်။ ထန်းတစ်ပင်လျှင် ထန်းရည်အိုး လေးလုံးမှ ခြောက်လုံးအထိ ထန်းစပေါ် မူတည်၍ တင်ပေးရသည်။ ထန်းစတစ်ချောင်းလျှင် တစ်နေ့ ထန်းရည်တစ်မြူခန့် ထွက်သည်။ ထန်းကို နံနက်နှင့်ညနေ တစ်နေ့လျှင် နှစ်ကြိမ် တက်ပေးရသည်။ ထန်းသမား တစ်ဦးလျှင် တစ်နေ့ ထန်းပင် ၄၀မှ ၅၀ ခန့်အထိ တက်နိုင်သည်။ 

ထန်းရည်ရလာပါက ထန်းရည်များကို ဒယ်အိုးများအတွင်း ထည့်ကာကျိုပေးရသည်။ ထန်းလျက်ကျိုရာတွင် ထင်းကောင်းကောင်းဖြင့် မီးထိုးကာ ဒေသအခေါ် ဖိုက်လာသည်အထိ ဆင့်ကဲခတ်ယူ မီးထိုးပြီး ပြစ်သွားမှ မီးဖိုပေါ်မှ ချကာ မွှေပေးရသည်။ ပြစ်ခဲလာပါက ယောက်မနှင့် ခပ်ကာ ထန်းလျက်လုံးလေးများ လုံးပေးကြရသည်။ 

ထန်းတက်ရာတွင် ထန်းရာသီ စတင်သည်မှ စကာ ထန်းတုန်းသည်အထိ ထန်းဖို၊ ထန်းမ၊ သီးယဉ်ဟူ၍ သုံးမျိုးခွဲ တက်ကြသည်။ ထန်းဖိုကို ပြာသိုလ၊ တပို့တွဲလမှ စတက်ပြီး ထန်းမကို တန်ခူးလ တွင် တက်ကြသည်။ သီးယဉ်ကို ကဆုန်လ နောက်ပိုင်းမှ ဝါဆိုလကုန်အထိ တက်ကြသည်။ 

## ကိုးကား
တစ်ဆိတ် တစ်အိတ်လုပ်

**တစ်ဆိတ် တစ်အိတ်လုပ်** ဟူသည်မှာ မြန်မာစကားပုံတစ်ခု ဖြစ်သည်။

## ရှင်းလင်းချက်
တစ်ဆိတ်စာမှကို တစ်အိတ်စာ ဖြစ်အောင် ချဲ့ထွင် ပြောသကဲ့သို့ မပြောပြလောက်သည့် အရာကို ကြီးကျယ်အောင် ချဲ့ကားပြောဆိုသည်။ 

## မူလရင်းမြစ်
*"ထုံးစံအတိုင်း **တစ်ဆိတ်**ကို **တစ်အိတ်လုပ်**ပြီး ချဲ့ထွင်ပြောဆိုလာကြတဲ့ သတင်းမျိုးဖြစ်လျှင်လည်း ဖြစ်လိမ့်မည်။" [၁၃၀၉] ဂျာနယ်ကျော်၊ ၉၊ ၁၀။ ၁၄။
*"နှိပ်စက် ညှဉ်းပန်းသည်ဆိုသော သတင်းမှာလည်း **တစ်ဆိတ် တစ်အိတ်လုပ်**သော သတင်းသာ ဖြစ်ကြောင်း။" [၁၃၁၃] ခြေလေး။ ၁၄၈။

## ကျမ်းကိုး
ဒွေဘာဂသိက္ခာပုဒ်

**ဒွေဘာဂသိက္ခာပုဒ်** သည် မြတ်စွာဘုရား၏ သာသာနာတော်တွင် ရဟန်းတော်များ လိုက်နာစောင့်ထိန်းရန် ပညတ်တော်မူခဲ့သည့် နိဿဂ္ဂိပါစိတ်အာပတ်တစ်ခု ဖြစ်သည်။

## သမိုင်း
မြတ်စွာဘုရားသည် သာဝတ္ထိမြို့၊ ဇေတဝန်ကျောင်းတော်တွင် သီတင်းသုံး နေတော်မူ၏။ မြတ်စွာဘုရားသည် သုဒ္ဓကာဠကသိက္ခာပုဒ် တွင် အမည်းသက်သက်ဖြစ်သော သိုးမွေးအခင်းကို ပြုလုပ်ခြင်း မပြုရန်၊ ပြုလုပ်ပါက နိဿဂ္ဂိပါစိတ်အာပတ်သင့်သည်ဟု ပညတ်တော်မူပြီး ဖြစ်၏။ ထိုအချိန်တွင် ဆဗ္ဗဂ္ဂီရဟန်းတို့သည် အနည်းငယ်သာဖြစ်သည့် အဖြူကို အဖျားအနား၌ ထည့်သွင်း၍ အမည်းသက်သက်အတိုင်းပင် သိုးမွေးအခင်းကို ပြုလုပ်ကြ၏။

ထိုအခါ အလိုနည်းသော ရဟန်းတို့သည် ဆဗ္ဗဂ္ဂီရဟန်းတို့ကို ကဲ့ရဲ့ကြ၏။ ထို့နောက် မြတ်စွာဘုရား လျှောက်ထား၏။ မြတ်စွာဘုရားသည် ဆဗ္ဗဂ္ဂီရဟန်းတို့အား “ဟုတ်မှန်ပါသလော” ဟု မေး၏။ “ဟုတ်မှန်ကြောင်း” ဖြေကြား၏။

ထိုအခါ မြတ်စွာဘုရားသည် ကဲ့ရဲ့တော်မူကာ အောက်ပါသက္ခာပုဒ်ကို ပညတ်တော်မူ၏။

## သိက္ခာပုဒ်
“အခင်းအသစ်ကို ပြုလုပ်စေလိုသော ရဟန်းသည် အမည်းသက်သက်ဖြစ်သော သိုးမွေး နှစ်ဖို့တို့ကို ထည့်သွင်းရမည်၊ အဖြူ (သိုးမွေး) သုံးခုမြောက် တစ်ဖို့ကို အကြောင်(သိုးမွေး) လေးခုမြောက် တစ်ဖို့ကိုလည်း ထည့်သွင်းရမည်။ အကယ်၍ ရဟန်းသည် အမည်းသက်သက် သိုးမွေး နှစ်ဖို့တို့ကို အဖြူ (သိုးမွေး) သုံးခုမြောက် တစ်ဖို့ကို အကြောင်(သိုးမွေး) လေးခုမြောက် တစ်ဖို့ကို မထည့်သွင်းဘဲ အခင်းသစ်ကို ပြုစေငြားအံ့ (ထိုရဟန်းအား) နိဿဂ္ဂိပါစိတ်အာပတ် သင့်၏” ဤသို့ (ပြကြကုန်လော့ဟု မိန့်တော်မူ၏။)

## ကိုးကား
သူကြီး

**သူကြီး**ဆိုသည်မှာ ကျေးရွာတစ်ရွာကို စီမံအုပ်ချုပ်ရန် ခန့်ထားခြင်း ခံရသူကို ခေါ်သည်။

## ကိုးကား